******



**Anul 2023 – numărul 25**

**19 –23 iunie**

***Din conținutul acestui număr*:**

[Repere din agenda publică a conducerii Instituţiei Prefectului - Judeţul Hunedoara în perioada 19 –23 iunie, 2023 3](#_Toc138659734)

[Selecție de Acte normative apărute în Monitorul Oficial al României în perioada 19 –23 iunie, 2023 4](#_Toc138659735)

[Comunicate de presă ale Guvernului României 7](#_Toc138659736)

[Întrevederea premierului Marcel Ciolacu cu ambasadorul Statelor Unite ale Americii în România, Kathleen Kavalec 7](#_Toc138659737)

[Vizita de lucru a premierului Marcel Ciolacu în Republica Moldova 7](#_Toc138659738)

[Întrevederea prim-ministrului Marcel Ciolacu cu reprezentanții lanțurilor de retail 8](#_Toc138659739)

[Conferinţă de presă susținută de premierul Marcel Ciolacu și de ministrul transporturilor, Sorin Grindeanu, la Ministerul Transporturilor 9](#_Toc138659740)

[Informaţie Europeană 11](#_Toc138659741)

[NOUTĂȚI – Informații UTILE 11](#_Toc138659742)

[Schema de ajutor de stat pentru dezvoltarea producției interne de produse și materiale de construcții, în primă lectură pe masa Guvernului 11](#_Toc138659743)

[Conferința de lansare a Programelor Naționale 2021-2027 Afaceri Interne 12](#_Toc138659744)

[Departamentul pentru Românii de Pretutindeni: Rezultate contestații, etapa de evaluare a cererilor de finanțare din data de 8 iunie 2023 13](#_Toc138659745)

[MDLPA: Noi contracte semnate prin Programul Național de Investiții „Anghel Saligny” 14](#_Toc138659746)

[A fost modificat Ghidul de accesare a fondurilor din POAT 2014-2020 destinate pregătirii proiectelor de infrastructură în domeniile mobilitate urbană, regenerare urbană, infrastructură rutieră și infrastructură și servicii publice de turism 14](#_Toc138659747)

[Instrucțiune privind verificarea posibilelor conflicte de interese în cazul achizițiilor directe din cadrul proiectelor finanțate din POIM/PDD 14](#_Toc138659748)

[Consultări publice 15](#_Toc138659749)

[MADR: Dezbatere publică privind proiectul de act normativ pentru prelungirea cu 15 zile a perioadei de valorificare a tomatelor 15](#_Toc138659750)

[PR Vest 2021-2027: Ghidul privind eficiența energetică în clădirile rezidențiale, relansat în consultare publică 15](#_Toc138659751)

[Ordonanța de urgență privind instituirea unei scheme de ajutor de stat în sectorul creșterii animalelor, lansată în dezbatere publică 16](#_Toc138659752)

[PT 2021-2027: Două ghiduri privind creșterea siguranței rutiere și investiții la metrou, lansate în consultare publică 17](#_Toc138659753)

[PR Vest 2021-2027: Ghidul privind eficiența energetică în clădirile publice, relansat în consultare publică 20](#_Toc138659754)

[PNRR 21](#_Toc138659755)

[PNRR: Lista finală a proiectelor admise în vederea finanțării în cadrul apelului privind dezvoltarea serviciilor de educație timpurie complementare 21](#_Toc138659756)

[PNRR: S-a relansat apelul privind dezvoltarea infrastructurii sociale pentru persoanele cu dizabilităţi - Sesiunea 2 21](#_Toc138659757)

[PNRR: Lista inițială a rezultatelor înregistrate în urma etapei de evaluare a calității proiectelor depuse în cadrul apelului pentru dezvoltarea consorțiilor regionale pentru învățământ dual 22](#_Toc138659758)

[PNRR: O nouă prelungire a termenului de depunere pentru apelul privind construcția și dotarea de noi centre educaționale dedicate personalului din sistemul public de sănătate 22](#_Toc138659759)

[Din Actualitatea Europeană 23](#_Toc138659760)

[UE și Kenya încheie negocierile pentru un acord de parteneriat economic ambițios cu dispoziții stricte în materie de dezvoltare durabilă 23](#_Toc138659761)

[Legea europeană privind libertatea mass-mediei: Consiliul definitivează mandatul de negociere 24](#_Toc138659762)

[Date privind călătoriile cu avionul: Consiliul adoptă o poziție cu privire la legislația UE privind colectarea și prelucrarea datelor 25](#_Toc138659763)

[Consiliul ajunge la un acord cu privire la Legea privind refacerea naturii 27](#_Toc138659764)

[Consiliul ajunge la un acord cu privire la anumite părți ale reformei pieței energiei electrice 29](#_Toc138659765)

[Inteligența artificială: oportunități și pericole 30](#_Toc138659766)

[Câți europarlamentari va avea fiecare țară în 2024? 33](#_Toc138659767)

[Premiile noului Bauhaus european și cererea de propuneri pentru Inițiativa urbană europeană: întâlniți-vă cu câștigătorii 35](#_Toc138659768)

[UE investește 6.2 miliarde EUR în infrastructuri de transport sustenabile, sigure și eficiente 37](#_Toc138659769)

[Bugetul UE: Comisia prezintă un pachet de măsuri adaptat pentru următoarea generație de resurse proprii 38](#_Toc138659770)

[Bugetul UE: Comisia propune consolidarea bugetului pe termen lung al UE în vederea abordării celor mai urgente provocări 40](#_Toc138659771)

[Ucraina: Comisia propune instituirea unui Mecanism specific pentru sprijinirea redresării, reconstrucției și modernizării Ucrainei 42](#_Toc138659772)

[Bugetul UE: Comisia propune crearea platformei „Tehnologii strategice pentru Europa” (Strategic Technologies for Europe Platform - STEP) pentru a sprijini poziția de lider a Europei în domeniul tehnologiilor critice 44](#_Toc138659773)

[O abordare la nivelul UE pentru consolidarea securității economice\* 46](#_Toc138659774)

[O fiscalitate echitabilă și simplificată: îmbunătățirea procedurilor privind impozitul reținut la sursă va stimula investițiile transfrontaliere și va contribui la combaterea abuzurilor fiscale 48](#_Toc138659775)

Repere din agenda publică a conducerii Instituţiei Prefectului - Judeţul Hunedoara   
în perioada 19 –23 iunie, 2023

Facem cunoscute publicului următoarele acțiuni din agenda publică a domnului Călin Petru MARIAN, prefectul județului Hunedoara și a subprefecților SZÉLL Lőrincz și Gheorghe-Bogdan URDEA:

| *Eveniment* | ***Data*** |
| --- | --- |
| *Întâlnire operativă cu șefii și coordonatorii structurilor de specialitate din Instituția Prefectului - județul Hunedoara.* | ***19 iunie*** |
| *Vizită de lucru în municipiul Vulcan în vederea soluționării problemei deșeurilor aflate în depozitul abandonat.* | ***19 iunie*** |
| *Participare în comisia de concurs de ocupare a postului de șef serviciu în cadrul Serviciului Public Comunitar de Pașapoarte.* | ***20 iunie*** |
| *Întâlnire de lucru cu reprezentanții IPJ Hunedoara, ISU Hunedoara, IJJ Hunedoara, SJPI Hunedoara.* | ***22 iunie*** |
| *Vizită de lucru la beneficiarul unui proiect pentru susținerea tomatelor în spații protejate, derulat de Guvernul României prin Direcția pentru Agricultură a Județului Hunedoara.* | ***22 iunie*** |
| *Participare la Balul Caritabil "Steluțe Colorate" pentru a contribui la îmbunătățirea condițiilor de tratament de la secția Centrului de Sănătate Mintală Pediatrie a Spitalului Județean de Urgență Deva.* | ***22 iunie*** |
| *Participare la Campionatul Feminin de Fotbal organizat de AJF Hunedoara în parteneriat cu Instituția Prefectului - județul Hunedoara.* | ***23 iunie*** |
| *Participare la Nedeea Sânzienelor la Straja.* | ***24 iunie*** |
| *Deplasare în comunele Teliucu Inferior, Ghelari și Toplița alături de inspectorul șef al ISU Hunedoara, Alin Nasta, pentru evaluarea situației la fața locului, a pagubelor generate de vremea nefavorabilă, precum și pentru gestionarea operativă a situațiilor de urgență apărute ca urmare a fenomenelor meteorologice periculoase.* | ***24 iunie*** |
| *Convocare a Comitetului Județean pentru Situații de Urgență Hunedoara, la întâlnire participând și președinții Comitetelor Locale pentru Situații de Urgență din fiecare unitate administrativ teritorială afectată de inundații.* | ***25 iunie*** |
| *Deplasare în comuna Baia de Criș alături de inspectorul șef al ISU Hunedoara, Alin Nasta, pentru a operaționaliza intervențiile din satele afectate de viituri: Rișculița, Baldovin și Rișca.* | ***25 iunie*** |
| *Deplasare în comunele Cerbăl, Toplița și Băița, alături de inspectorul șef ISU Hunedoara, Alin Nasta și administratorul public al Consiliului Județean pentru a operaționaliza intervențiile.* | ***25 iunie*** |
| *Participare la comemorarea inginerului Aurel Vlaicu în satul Aurel Vlaicu din Geoagiu.* | ***25 iunie*** |

Cancelaria Prefectului

🏵🏵🏵

http://www.expert-monitor.ro/LexMonitor/interfete/img/expertmonitor.jpg

Selecție de Acte normative apărute în Monitorul Oficial al României   
în perioada  19 –23 iunie, 2023

**M. Of. nr. 544/19 iunie 2023**

* Nr. **955** / **19 Aprilie 2023**, Ministerul Muncii și Solidarității Sociale - Ordin pentru aprobarea modelului contractului încheiat între îngrijitorul informal al persoanei vârstnice dependente și serviciul public de asistență socială.
* Nr. **4265** / **17 Mai 2023**, Ministerul Educației - Ordin privind acordarea autorizației de funcționare provizorie pentru unitatea de învățământ preuniversitar de stat Liceul Tehnologic „Nicolaus Olahus“ din municipiul Orăștie, județul Hunedoara.

**M. Of. nr. 545/19 iunie 2023**

* Nr. **77** / **6 Iunie 2023**, Ministerul Afacerilor Interne - Ordin pentru modificarea și completarea Regulamentului de organizare și funcționare a Direcției generale logistice, aprobat prin Ordinul ministrului afacerilor interne nr. 144/2016.

**M. Of. nr. 546/19 iunie 2023**

* Nr. **M.119** / **31 Mai 2023**, Ministerul Apărării Naționale - Ordin pentru aprobarea Procedurii interne de recrutare și selecție, în vederea ocupării posturilor înființate în afara organigramei, în unitățile militare ale Ministerului Apărării Naționale care derulează proiecte finanțate din fonduri europene nerambursabile și/sau fonduri externe rambursabile și/sau prin Mecanismul de redresare și reziliență.
* Nr. **1945** / **9 Iunie 2023**, Ministerul Sănătății - Ordin privind aprobarea condițiilor de autorizare a unităților sanitare, publice sau private, pentru examinarea ambulatorie a persoanelor fizice în vederea procurării, deținerii, portului și folosirii armelor și munițiilor supuse autorizării și a listei afecțiunilor medicale incompatibile cu calitatea persoanelor de a procura, deține sau, după caz, de a purta ori folosi arme letale sau neletale supuse autorizării.

**M. Of. nr. 547/19 iunie 2023**

* Nr. **755** / **14 Iunie 2023**, MINISTERUL ENERGIEI - Ordin pentru modificarea și completarea unor ordine ale ministrului economiei, energiei și mediului de afaceri privind finanțarea întreprinderilor mici și mijlocii și domeniului HORECA pentru instalarea sistemelor de panouri fotovoltaice pentru producerea de energie electrică cu o putere instalată cuprinsă între 27 kWp și 100 kWp necesară consumului propriu și livrarea surplusului în Sistemul energetic național, precum și a stațiilor de reîncărcare de 22 kW pentru vehicule electrice și electrice hibrid plug-in, prin Programul de finanțare „Electric Up“.
* Nr. **1268** / **16 Iunie 2023**, Ministerul Transporturilor și Infrastructurii - Ordin pentru prelungirea valabilității programului de transport interjudețean și a licențelor de traseu.

**M. Of. nr. 550/20 iunie 2023**

* Nr. **176** / **19 Iunie 2023**, Parlamentul României - Lege pentru modificarea și completarea Legii nr. 75/1994 privind arborarea drapelului României, intonarea imnului național și folosirea sigiliilor cu stema României de către autoritățile și instituțiile publice.
* Nr. **542** / **8 Iunie 2023**, Guvernul României - Hotărâre pentru modificarea și completarea Regulamentului privind modelul uniformei de serviciu, însemnele distinctive și accesoriile care însoțesc portul acesteia, durata normată de utilizare, condițiile de acordare și personalul vamal care beneficiază de uniformă, aprobat prin Hotărârea Guvernului nr. 572/2019.

**M. Of. nr. 552/20 iunie 2023**

* Nr. **4436** / **8 Iunie 2023**, Ministerul Educației - Ordin pentru modificarea anexei la Ordinul ministrului educației naționale nr. 3.392/2017 privind stabilirea Criteriilor generale de acordare a burselor și a altor forme de sprijin material pentru studenții și cursanții din învățământul superior de stat, învățământ cu frecvență.

**M. Of. nr. 553/20 iunie 2023**

* Nr. **549 / 12 Mai 2023**, MINISTERUL ENERGIEI / Nr. **1752** / **9 Iunie 2023**, Ministerul Finanțelor - Ordin privind aprobarea bugetului de venituri și cheltuieli pe anul 2023 pentru Societatea Complexul Energetic Valea Jiului - S.A..

**M. Of. nr. 554/20 iunie 2023**

* Nr. **172** / **19 Iunie 2023**, Parlamentul României - Lege pentru aprobarea Ordonanței de urgență a Guvernului nr. 78/2022 privind unele măsuri pentru ocuparea posturilor aferente funcțiilor publice vacante și temporar vacante care au atribuții în implementarea Planului național de redresare și reziliență al României.
* Nr. **173** / **19 Iunie 2023**, Parlamentul României - Lege privind aprobarea Ordonanței de urgență a Guvernului nr. 185/2022 pentru modificarea art. 2 alin. (3) din Legea nr. 255/2010 privind exproprierea pentru cauză de utilitate publică, necesară realizării unor obiective de interes național, județean și local.
* Nr. **174** / **19 Iunie 2023**, Parlamentul României - Lege privind modificarea și completarea Legii nr. 61/1991 pentru sancționarea faptelor de încălcare a unor norme de conviețuire socială, a ordinii și liniștii publice.
* Nr. **175** / **19 Iunie 2023**, Parlamentul României - Lege privind aprobarea Ordonanței de urgență a Guvernului nr. 125/2022 pentru modificarea și completarea Ordonanței de urgență a Guvernului nr. 196/2005 privind Fondul pentru mediu.

**M. Of. nr. 555/20 iunie 2023**

* Nr. **1675** / **14 Iunie 2023**, Ministerul Mediului, Apelor și Pădurilor - Ordin privind modificarea și completarea anexei la Ordinul ministrului mediului, apelor și pădurilor nr. 2.367/2022 pentru aprobarea Ghidului specific privind regulile și condițiile de accesare a fondurilor europene aferente Planului național de redresare și reziliență în cadrul apelului de proiecte PNRR/2022/C3/S/I.1.A, pentru subinvestiția I1.a. „Înființarea de centre de colectare prin aport voluntar“, investiția I1. „Dezvoltarea, modernizarea și completarea sistemelor de management integrat al deșeurilor municipale la nivel de județ sau la nivel de orașe/comune“, componenta 3. Managementul deșeurilor.

**M. Of. nr. 558/21 iunie 2023**

* Nr. **557** / **12 Iunie 2023**, Guvernul României - Hotărâre pentru modificarea Hotărârii Guvernului nr. 1.061/2002 privind stabilirea uniformei, echipamentului specific, însemnelor distinctive, insignei și documentului de legitimare pentru polițiști.
* Nr. **1200** / **6 Iunie 2023**, Ministerul Dezvoltării, Lucrărilor Publice și Administrației - Ordin privind aprobarea unei scheme de minimis destinate finanțării obiectivelor specifice OSR 2.2 - Promovarea energiei regenerabile conform Directivei (UE) 2018/2001, inclusiv cu criteriile de durabilitate prevăzute în cadrul acesteia, OSR 4.5 - Asigurarea accesului egal la asistență medicală și promovarea rezilienței sistemelor de sănătate, inclusiv a asistenței medicale primare, și promovarea tranziției de la asistența instituțională la cea familială și comunitară, OSR 4.6 - Consolidarea rolului culturii și al turismului durabil în dezvoltarea economică, incluziunea socială și inovarea socială și OSI 6.3 - Consolidarea încrederii reciproce, în special prin încurajarea acțiunilor interpersonale prin Programul Interreg VI-A România-Ungaria.

**M. Of. nr. 559/21 iunie 2023**

* Nr. **88** / **20 Iunie 2023**, Ministerul Afacerilor Interne - Ordin pentru modificarea și completarea Ordinului ministrului afacerilor interne nr. 155/2019 privind coordonarea activității și delegarea unor competențe în cadrul Ministerului Afacerilor Interne.

**M. Of. nr. 560/21 iunie 2023**

* Nr. **1676** / **14 Iunie 2023**, Ministerul Mediului, Apelor și Pădurilor - Ordin pentru modificarea și completarea anexei la Ordinul ministrului mediului, apelor și pădurilor nr. 2.523/2022 privind aprobarea Ghidului specific - Condiții de accesare a fondurilor europene aferente Planului național de redresare și reziliență în cadrul apelului de proiecte PNRR/2022/C3/S/I.1.C, pentru subinvestiția I.1.c „Centre integrate de colectare separată prin aport voluntar destinate aglomerărilor urbane“, componenta 3: Managementul deșeurilor.

**M. Of. nr. 565/22 iunie 2023**

* Nr. **637** / **12 Iunie 2023**, Autoritatea Națională pentru Protecția Drepturilor Persoanelor cu Dizabilități - Ordin privind aprobarea instrumentarului de colectare și raportare a datelor utilizat pentru a culege datele necesare pentru calcularea indicatorilor, precum și a modelelor rapoartelor de monitorizare și evaluare pentru monitorizarea implementării Convenției privind drepturile persoanelor cu dizabilități.

**M. Of. nr. 566/22 iunie 2023**

* Nr. **559** / **22 Iunie 2023**, Guvernul României - Hotărâre privind acordarea unor ajutoare de urgență pentru combaterea efectelor fenomenelor meteorologice deosebite în anul 2023.

**M. Of. nr. 570/23 iunie 2023**

* Nr. **1201** / **6 Iunie 2023**, Ministerul Dezvoltării, Lucrărilor Publice și Administrației - Ordin privind aprobarea unei scheme transparente de ajutor de stat destinate finanțării obiectivelor specifice OSR 2.2 - Promovarea energiei regenerabile conform Directivei (UE) 2018/2001, inclusiv cu criteriile de durabilitate prevăzute în cadrul acesteia, OSR 4.5 - Asigurarea accesului egal la asistență medicală și promovarea rezilienței sistemelor de sănătate, inclusiv a asistenței medicale primare, și promovarea tranziției de la asistența instituțională la cea familială și comunitară, OSR 4.6 - Consolidarea rolului culturii și al turismului durabil în dezvoltarea economică, incluziunea socială și inovarea socială și OSI 6.3 - Consolidarea încrederii reciproce, în special prin încurajarea acțiunilor interpersonale prin Programul Interreg VI-A România-Ungaria.

Descărcați  ADOBE READER - <http://get.adobe.com/reader/>

Sursa: Monitorul Oficial al României - <http://www.monitoruloficial.ro/RO/article--e-Monitor.html>

🏵🏵🏵

Comunicate de presă ale Guvernului României

Întrevederea premierului Marcel Ciolacu cu ambasadorul Statelor Unite ale Americii în România, Kathleen Kavalec

**Premierul Marcel Ciolacu: Parteneriatul strategic cu SUA se va reflecta în perioada următoare într-o prezență semnificativă a companiilor americane în economia românească**

Premierul Marcel Ciolacu a avut astăzi, la Palatul Victoria, o întrevedere cu ambasadorul Statelor Unite ale Americii în România, doamna Kathleen Kavalec.

Prim-ministrul României a subliniat importanța consolidării Parteneriatului Strategic cu SUA, prin proiecte economice concrete și investiții directe în țara noastră ale companiilor americane.

”Intenția companiilor americane prezente în România de a continua să se dezvolte și să creeze noi locuri de muncă în țara noastră reprezintă o garanție că avem un mediu economic și un cadru fiscal stabil, predictibil și competitiv, în care investitorii străini au încredere. Parteneriatul nostru strategic cu Statele Unite se va reflecta în perioada următoare într-o prezență semnificativă a companiilor americane în economia românească”, a declarat prim-ministrul Marcel Ciolacu.

Un punct important al discuției s-a referit la includerea României în Programul Visa Waiver. Premierul Marcel Ciolacu și ambasadoarea Statelor Unite ale Americii la București au discutat despre progresele României pentru îndeplinirea condițiilor tehnice de accedere în acest program, precum și despre importanța dreptului la libera circulație pentru români și pentru mediul de afaceri.

În contextul discuțiilor privind situația din regiune, ambasadoarea Kathleen Kavalec a apreciat sprijinul acordat cetățenilor ucraineni refugiați în România și eforturile țării noastre pentru asigurarea stabilității în regiune. De asemenea, a arătat disponibilitatea de întărire a cooperării bilaterală pentru prevenirea și combaterea în domeniul traficului de persoane.

Cei doi oficiali au abordat, de asemenea, progresele României privind reformele realizate pentru pregătirea aderării la Organizația pentru Cooperare și Dezvoltare Economică. În context, ambasadoarea Kathleen Kavalec a reiterat sprijinul SUA pentru ca România să atingă acest obiectiv important de politică externă.

\*

Vizita de lucru a premierului Marcel Ciolacu în Republica Moldova

**Declarații de presă comune susținute de premierul Marcel Ciolacu și premierul Republicii Moldova, Dorin Recean**

Dorin Recean: Domnule prim-ministru Ciolacu, dragă Marcel, bine ai venit la Chișinău! Sunt bucuros și onorat să vii aici în prima vizită externă a noului prim-ministru al României. Vreau să mulțumesc, cu această ocazie, Bucureștiului pentru ajutorul imens și prompt ori de câte Republica Moldova a avut nevoie și el este și pe dimensiunea politică, de promovare a integrării europene a Republicii Moldova, dar și pe dimensiunea economică și socială. Cu toții cunoaștem perioada în care Bucureștiul a intervenit prompt pentru a ajuta Republica Moldova să depășească criza energetică din anul trecut și în continuare acordă un ajutor care este necesar Chișinăului, pentru ca să putem să avansăm în dezvoltarea economică. Relațiile dintre București și Chișinău se consolidează tot mai mult, construim infrastructura de conectare, drumuri, poduri, rețele energetice, construim un spațiu digital comun și aceasta va fi în beneficiul tuturor cetățenilor de pe malul stâng și de pe malul drept al Prutului, în așa fel încât toată lumea să se simtă foarte bine, ca și acasă. În felul acesta, noi construim și Uniunea Europeană, construim Europa aici, în Republica Moldova. Noi vrem să asigurăm un mediu economic prietenos pentru agenții economici care astăzi sunt în România și îi încurajăm să treacă Prutul și să facă investiții similare în Republica Moldova. Și aceasta ne va ajuta să consolidăm și mai mult relațiile economice, dar și relațiile sociale. Vă mulțumesc! Am discutat astăzi cele nouă proiecte pentru tranșa a doua din ajutorul Bucureștiului, din ajutorul Guvernului României de 100 de milioane. Aceste nouă proiecte valorează 28 de milioane de euro și ele vor merge în investiții pentru oportunitățile companiilor noastre și vor dezvolta localitățile din Republica Moldova. România, împreună cu Uniunea Europeană, ne-a ajutat foarte mult să punem în lista de sancțiuni acei indivizi - și acum vor fi și acele companii - care lucrează la destabilizarea statalității Republicii Moldova și care este menită să întrerupă fluxurile financiare care finanțează grupările criminale, dar și cei care încearcă să conducă războiul hibrid al Rusiei în Republica Moldova. România, în continuare ajută Republica Moldova în demersul nostru de construire a Uniunii Europene în Republica Moldova și de avansare în procesul de integrare europeană, în așa fel încât spre sfârșitul anului să trecem la următoarea etapă în această relație. În continuare, mizăm pe sprijinul Bucureștiului, pentru care vă mulțumesc foarte mult! Și împreună, cu ajutorul Bucureștiului, construim Europa aici, acasă. Bine ai venit, dragă Marcel! Și îți mulțumesc încă o dată foarte mult pentru suportul pe care Guvernul României îl acordă și pentru implicarea ta personală!

Marcel Ciolacu: Cum este normal, şi eu vă mulțumesc foarte mult, domnule prim-ministru, dar, cum v-am spus și în întâlnirea directă avută, n-am un sentiment că am venit oficial la Chișinău şi cred că același sentiment vă încearcă și pe dumneavoastră de câte ori veniți la București. Am sentimentul că am venit acasă şi n-am venit la un frate mai mare sau mai mic; am venit la un frate geamăn, pentru că toate provocările prin care am trecut, instituționale, cu toate crizele suprapuse, provocări care s-au răsfrânt asupra românilor, și dintr-o parte și din alta a Prutului, trebuie abordate comun. Cred că suntem obligați ca împreună să punem un accent deosebit pe zona economică. Deja relațiile comerciale dintre România și Republica Moldova, anul trecut, s-au mărit cu 50%, am ajuns la aproape 3,6 miliarde de dolari şi cred că acesta este drumul corect. Mai mult, avem obligația - cu toate că războiul total incorect și nedrept pornit de către un dictator, Vladimir Putin, împotriva unui stat suveran, va continua - trebuie ca să facem față acestor provocări împreună şi să găsim cele mai bune soluții împreună pentru ca cetățenii pe care îi reprezentăm să vadă o creștere în nivelul de trai, o creștere în infrastructură, o creștere a traiului zilnic. Mă bucur imens că am reușit să finalizăm și dumneavoastră ați reușit să veniți cu proiectele, mai ales către autoritățile locale. Eu vă garantez că nu mâine, în prima ședință de guvern, dar în viitoarea ședință de guvern se vor debloca banii pe proiecte în ceea ce privește apa potabilă, canalizarea, punctuale pentru sprijinirea satului. din Republica Moldova, să fie un sat european, etapă prin care România a trecut și mai are încă, prin programele operaționale, prin POIM de făcut investiții. Este evident că proiectele și banii europeni de pre-aderare încă nu s-au făcut resimțiți și nu se văd în oglinda cetățeanului. Trebuie să fim corecți față de români din România şi din Republica Moldova, toate aceste lucruri necesită timp. Dar, noi doi trebuie să ne implicăm, să ne creăm un mecanism de funcționare astfel încât să mărim dinamica implementării acestor proiecte și ele trebuie să ajungă cât mai repede la cetățeni ca să combatem acest război hibrid, provocat de către Rusia, în primul și în primul rând împotriva Republicii Moldova. Numai prin lucruri concrete, pe care sunt ferm convins că le vom realiza împreună, pe care le vom implementa împreună, vom depăși această provocare şi mai ales că e o zi istorică, sunt ferm convins, cu ajutorul lui Dumnezeu, că o să ne ridicăm la așteptările cetățenilor pe care îi reprezentăm. Știți foarte bine suportul și politic, pentru că, în afară de faptul că sunt prim-ministru al României, sunt și președintele celui mai mare partid din România care susține, necondiționat, actuala conducere a președintei Maia Sandu, a dumneavoastră personal, sunteți singura garanție că Republica Moldova își va continua parcursul pro-european. Nu există în acest moment o forță politică în Republica Moldova care să garanteze acest parcurs; vă felicit și o spun fără nici o reținere: viitorul dumneavoastră este în Uniunea Europeană şi vom susține împreună acest demers, ținând cont de toate provocările pe care le avem de depășit. Să știți că am foarte des o vorbă: lucrurile simple sunt la îndemâna oricui; lucrurile complicate fac diferența între oamenii de stat. Și sunt ferm convins că noi doi împreună vom face această diferență. Mulțumesc, încă o dată!

\*

Întrevederea prim-ministrului Marcel Ciolacu cu reprezentanții lanțurilor de retail

Premierul Marcel Ciolacu a avut astăzi, la Palatul Victoria, consultări cu reprezentanții Asociației marilor rețele comerciale din sectorul alimentar.

Discuțiile au fost axate pe stabilirea unui mecanism funcțional agreat între Guvern și mediul privat, pentru reducerea prețului la produse alimentare de bază.

*"Mă bucură deschiderea mediului de afaceri de a agrea, urmare a dialogului nostru, un mecanism viabil, simplu și clar care, alături de măsurile guvernamentale,  să ducă la reducerea inflației și la creșterea puterii de cumpărare a românilor. Guvernarea noastră este în primul rând pentru oameni, iar  angajamentul ferm asumat este reducerea la o singură cifra a inflației, până la sfârșitul anului.  Am convingerea că putem reuși acest lucru în parteneriat cu mediul de business",* a afirmat premierul Marcel Ciolacu.

Șeful Executivului a menționat că la următoarea rectificare bugetară vor fi susținute în continuare investițiile. De asemenea, vor fi aplicate în continuare măsurile de susținere economică, precum și  soluțiile de sprijin din sectorul energetic.

Reprezentanții Asociației marilor rețele comerciale din România din domeniul alimentar au apreciat deschiderea la dialog și și-au exprimat acordul de principiu cu stabilirea unui asemenea mecanism.

Dialogul cu reprezentanții Asociației marilor rețele comerciale din sectorul alimentar va continua pentru stabilirea în comun a măsurilor convenite pentru reducerea inflației și creșterea puterii de cumpărare, precum și a modului de aplicare, urmând ca până joi dimineața să fie agreate detalii concrete.

La consultările de la Palatul Victoria au participat, alături de prim-ministrul Marcel Ciolacu, viceprim-ministrul Marian Neacșu, ministrul Agriculturii, Florin Barbu, reprezentanți ai Consiliului Concurenței, ANAF, ANSVSA și ANPC.

\*

Conferinţă de presă susținută de premierul Marcel Ciolacu și de ministrul transporturilor, Sorin Grindeanu, la Ministerul Transporturilor

Marcel Ciolacu: Voi avea întâlniri la fiecare minister în parte, astfel încât să avem discuții, nu numai cu domnii sau doamnele ministru, ci și cu decindenţii din ministere. Am făcut o trecere în revistă, împreună cu conducerea Ministerului Transporturilor, a tuturor măsurilor pe care ni le-am asumat în programul de guvernare şi cred că am ales corect ca prima vizită fie la Ministerul Transporturilor deoarece, în perioada de un an şi 7 luni de mandat al ministrului Sorin Grindeanu, Ministerul Transporturilor a fost cel mai performant minister în ceea ce privește investițiile, atât din fondurile de la bugetul de stat, cât și din fondurile europene. Sunt ferm convins că vom avea o absorbție record pe exercițiul financiar trecut 2016-2020 şi cu extensia de 3 ani. Acest lucru se datorează atât echipei cât şi ministrului de la Transporturi. Ultima suplimentare deja au cheltuit-o și sunt convins că va avea din nou o discuție cu domnul ministru de la Fonduri, cu domnul Câciu, pentru o nouă suplimentare. Trebuie să vedem ce nu s-a închis până în acest moment, fiindcă știm cu toții că, după 31 decembrie, acești bani se vor pierde. Nu pot decât să-l felicit pe domnul ministru și sper ca, în următorii ani să batem și alte recorduri, şi recordurile în ceea ce privește numărul de kilometri de autostradă finalizaţi. Mi se pare că recordul României e de circa 100 de kilometri, lucru care s-a realizat într-un singur an. Eu sunt ferm convins, la cât îl cunosc de ambiţios pe domnul ministru, şi acum, după ce am văzut întreaga echipă, la cât e de ambiţioasă e întreaga echipă, vom depăși și acest record. Mulțumesc mult şi așteptăm întrebările dumneavoastră!

Sorin Grindeanu: Vă mulțumesc, domnule prim-ministru! Doar un singur lucru aș mai adăuga. Toate sumele pe POIM, așa cum știți, au fost accesate. Deci, am terminat sumele din fonduri europene destinate Ministerului Transporturilor, am cerut o suplimentare de 10%, aproximativ jumătate de miliard, și pe aceea aproape am accesat-o total. O să avem discuții, așa cum a spus premierul, cu Ministerul Fondurilor Europene, astfel încât, din sumele pe care alte ministere sau agenții nu le cheltuie până la sfârșitul acestui an, în loc să le trimitem înapoi către Bruxelles mai bine le dăm la Transporturi, căci noi suntem în stare să le cheltuim. Aș mai spune, domnule prim-ministru, că eu am ținut să avem - și prim-ministrul a ținut să aibă o discuție - și cu cel mai important constructor român, înainte de ședința cu conducerea ministerului, şi anume cu UMB, cu domnul Umbrărescu, nu pentru că e cel mai important constructor român, deși cred că, în acest moment, nu există companie în Europa care să aibă în jur de 450 de kilometri de autostradă sau drumuri expres în lucru, ceea ce îl face, probabil, unul din cei mai importanți din Europa. M-aș bucura atât eu cât și prim-ministrul să avem mai mulți constructori de acest tip, iar întâlnirea a avut ca scop un anumit schimb de informații pe problemele pe care le au constructorii și cum putem să îmbunătățim tot acest flux, astfel încât să meargă mult mai repede tot ce ține de investiții. Mulțumesc!

Reporter: Bună ziua! Domnule prim-ministru, știu că aveți astăzi o întâlnire cu reprezentanții retailerilor la ora 15:00. Ce praguri veți propune pentru a plafona adaosul comercial și când v-ați aștepta dumneavoastră să se poată aplica această măsură?

Marcel Ciolacu: Sunt ferm convins că, după întâlnire, o să vă comunic acest lucru. E adevărat, am avut o întâlnire și cu domnul Umbrărescu și, la 30 și ceva de ani de la Revoluție - nu e prima oară când o spun - autostrada Moldovei prinde contur real. În ceea ce privește întâlnirea cu retailerii, am un program destul de încărcat astăzi, ca în fiecare zi. Repet, sunt ferm convins că, după întâlnire o să vă comunicăm ce decizie am luat, fiindcă de aceea au fost invitați, să luăm o decizie împreună.

Reporter: Cu cât v-ați dori să scadă prețul la produsele....

Marcel Ciolacu: Cât mai mult.

Reporter: Bună ziua! Domnule prim-ministru, în ultimele 24 de ore am văzut mai multe tensiuni între PNL și PSD pe numirea noului secretar general al Guvernului. Care a fost motivul pentru care dumneavoastră l-ați refuzat pe domnul Mircea Abrudean?

Marcel Ciolacu: Sunt ferm convins că, împreună cu domnul președinte al Senatului, Nicolae Ciucă, o să găsim soluția cea mai bună. Din punctul meu de vedere, n-a fost niciun scandal.

Reporter: Au fost tensiuni. Liderii PNL au spus că nu vor renunța...

Marcel Ciolacu: Eu azi de dimineață mi-am luat tensiunea, e normală. Deci din punctul meu de vedere, nu există nicio tensiune. Sunt lucruri normale, când se construiește o echipă.

Reporter: Vă doriți un alt om la această funcție?

Marcel Ciolacu: Decizia ne aparține mie și domnului președinte Nicolae Ciucă.

Reporter: Bună dimineața! Domnule prim-ministru, aș vrea să ne explicați puțin cum a fost călătoria cu metroul în această dimineață și dacă v-ați făcut abonament și, tot pentru că suntem la Ministerul Transporturilor, spuneați că autostrada Moldovei prinde contur. Aș vrea să ne explicați puțin, în urma discuției pe care ați avut-o cu ministrul Sorin Grindeanu, care este prioritatea în ceea ce privește infrastructura care ține de Ministerul Transporturilor în mandatul dumneavoastră?

Marcel Ciolacu: Cum e normal, prioritatea o reprezintă fondurile europene. Toți banii pe care îi avem pe fonduri europene trebuie consumați și fazați. După cum știți, PNRR-ul e doar până în 2026... cel puțin în acest moment. Avem și exercițiul financiar viitor. Cred că aceasta e prioritatea unu.

Totodată, avem o mare provocare, care se numește războiul din Ucraina. Și aici, cu întreaga echipă a domnului ministru, am detaliat un pic lucrurile și în ceea ce privește exportul din Ucraina și din Republica Moldova. Vedem ce se întâmplă pe front, cum se spune, fiindcă în continuare există un blocaj major la portul Odesa. Portul Constanța a devenit cel mai important port la Marea Neagră și, de fapt, legătura nu numai a Ucrainei și a Caucazului, și a zonei din Asia cu Europa. Mai sunt porturile din Galați și Brăila. Dar, nu în ultimul rând - aici am vorbit cu domnul Simu - este marea provocare pe infrastructura de căi ferate, unde trebuie să intrăm într-o altă dinamică. În rest, vom avea, în sfârșit, Autostrada Moldovei.

Nu e prima oară când merg cu metroul, e adevărat acum a devenit mai interesant, presupun că datorită funcției sau din cauza funcției...cum vreți să alegeți. Am încercat să plătesc și cu telefonul, am văzut mesaj de la bancă, nu știu de ce nu a funcționat, dar aveam și cumpărat pentru două călătorii. Înseamnă că cel puțin încă o călătorie mai am. O să folosesc metroul. Sper să plec și cu domnul Grindeanu la mare cu trenul.

Sorin Grindeanu: /Cu trenul/ expres, căci voi face.

Marcel Ciolacu: Am promis amândoi. Deci, e normală abordarea. Nu este una de imagine, cum se spune, e chiar una de normalitate.

Reporter: Dar când spuneți că o să prindă contur Autostrada Moldovei, la ce vă referiți mai exact?

Marcel Ciolacu: O să avem o autostradă și vă detaliază domnul ministru.

Sorin Grindeanu: Dacă îmi permiteți, prima chestiune, cea legată de port, ar merita a fi dată ca exemplu, pentru că a fost amintit domnul prim-ministru. În Programul Operațional de Transport, în programul de transport, adică exercițiul bugetar 2021-2027, pe tot ceea ce înseamnă infrastructură feroviară în port și în jurul Portului Constanța, sunt proiecte de aproximativ un miliard de euro. Repet, un miliard de euro doar pe infrastructură feroviară din Portul Constanța și din jurul Portului Constanța. De ce am considerat necesar să facem acest lucru? Pentru că trebuie să creștem capacitatea operațională a Portului Constanța. Legat de A7, eu cred că, așa cum văd că se desfășoară lucrările, vom avea primii kilometri buni de autostradă pe care se va circula la anul pe A7, ceea ce va reprezenta totuși un record. Eu mi-aș dori să fie cât mai mulți kilometri. Sunt loturile care au fost primele semnate, cele de la Ploiești spre Buzău, sunt două loturi din trei, dar modul în care se lucrează de la Buzău în sus în nord, până spre Pașcani este lăudabil și este de menționat. Tot legat de autostrada A7 să știți că ea nu se termină la Pașcani; ea, în principiu, se termină la Siret, pe teritoriul României, iar anul acesta vom scoate la licitație tronsonul Pașcani-Suceava 100% și sper să reușim să scoatem la licitație și Suceava-Siret. Deci sunt lucruri și proiecte care vor continua în același ritm. Vă mulţumesc!

Marcel Ciolacu: Mulțumim mult!

Sursa: https://gov.ro/ro/stiri

🏵🏵🏵

Informaţie Europeană

|  |  |
| --- | --- |
| ***Logoul Consiliului UE și al președinției suedeze*** | **Președinția suedeză a Consiliului UE: 1 ianuarie - 30 iunie 2023**  În prima jumătate a anului 2023, Suedia deține președinția Consiliului UE. Suedia a identificat patru priorități pentru lucrările desfășurate în cadrul celei de a treia președinții suedeze a Consiliului:   * **securitate – unitate** * **competitivitate** * **tranziția verde și energetică** * **valorile democratice și statul de drept – fundamentele noastre**   Președinția suedeză va acorda prioritate continuării sprijinului economic și militar pentru Ucraina, precum și sprijinului pentru calea Ucrainei către UE. Aceasta va acorda atenție competitivității europene, reducerii riscurilor de volatilitate a prețurilor la energie și reformei pieței energiei, tranziției verzi și respectării statului de drept.  *Unitatea și disponibilitatea noastră de a acționa rămân esențiale pentru securitatea, reziliența și prosperitatea UE. Suedia preia președinția într-un moment în care Uniunea Europeană se confruntă cu provocări fără precedent. O Europă mai ecologică, mai sigură și mai liberă reprezintă fundamentele priorităților noastre.*  ***Prim-ministrul Suediei, Ulf Kristersson, prezentarea priorităților politice ale președinției suedeze, 14 decembrie 2022***  **Site-ul președinției suedeze:**  [**https://swedish-presidency.consilium.europa.eu/**](https://swedish-presidency.consilium.europa.eu/) |

🏵🏵🏵

NOUTĂȚI – Informații UTILE

Schema de ajutor de stat pentru dezvoltarea producției interne de produse și materiale de construcții, în primă lectură pe masa Guvernului

 Ministerul Economiei, Antreprenoriatului și Turismului a prezentat joi, 22 iunie 2023,  Executivului, în primă lectură, proiectul Ordonanței de urgență pentru aprobarea și finanțarea Programului național pentru dezvoltarea producției interne de produse și materiale de construcții, care are ca scop implementarea unui program de sprijin pentru acest sector.

„Am prezentat în primă lectură în ședința de Guvern schema de ajutor de stat pentru materiale de construcții. Măsurile de sprijin pe care le propunem vor contribui la creșterea producției interne de materiale de construcții cu circa 10%, respectiv cu aproximativ 500 milioane euro și vor duce la scăderea importurilor și la reducerea deficitului comercial. De asemenea, vor fi menținute locurile de muncă din activitățile producătoare de materiale de construcții și din construcții precum și se vor crea aproximativ 20.000 locuri de muncă noi prin implementarea schemei de ajutor de stat” a declarat ministrul Economiei, Antreprenoriatului și Turismului, Ștefan Radu Oprea.

Schema de ajutor de stat propusă are ca scop susținerea financiară a investițiilor private pentru înființarea și/sau dezvoltarea capacităților de producție pentru produse și materiale de construcții. Finanțarea va fi acordată pentru reducerea deficitului comercial provenit din importul de materiale de construcții, stimularea investițiilor în județele mai puțin dezvoltate și creșterea producției interne de produse și materiale de construcții.

Potrivit comunicatului oficial, schema sprijin este una multianuală, pentru perioada 2023-2027, iar acordarea finanțării se realizează cu încadrarea în creditele de angajament și creditele bugetare aprobate prin legile bugetare anuale, prin bugetul Ministerului Economiei, Antreprenoriatului și Turismului. Suma ce va fi alocată pentru anul 2023 este echivalentul în lei a 150 milioane euro.

Beneficiarii vor fi întreprinderile constituite în baza Legii societăților nr. 31/1990 republicată, cu modificările și completările ulterioare. Investițiile finanțate trebuie să conducă la realizarea unei cifre de afaceri destinată activității de construcții într-o proporție de minimum 70% din totalul cifrei de afaceri a societății.

Valoarea maximă a ajutorului de stat nerambursabil este de 50 milioane de euro, dar nu mai mult de 75% din valoarea investiției. În cazul în care diferența din valoarea investiției neacoperită de ajutorul de stat nerambursabil se realizează prin creditare, statul garantează în proporție de 80% creditul utilizat prin Fondul Național de Garantare a Creditelor pentru Intreprinderi Mici și Mijlocii (FNGCIMM) și prin Fondul Român de Contragarantare (FRC), exceptând dobânzile, comisioanele și spezele bancare. Atât valoarea ajutorului de stat, cât și cea a garanției pot fi majorate cu 5-10 puncte procentuale dacă investiția este localizată în mediul rural sau în unul din ultimele 10 județe după PIB/locuitor.

Schema de ajutor de stat va fi comunicată Comisiei Europene prin Consiliul Concurenței, iar mecanismul și condiționalitățile de acordare a ajutorului de stat, inclusiv formula de calcul a valorii maxime permise a ajutorului pentru proiectele depuse se stabilesc prin hotărâre de guvern, în termen de 30 de zile de la intrarea în vigoare a ordonanței de urgență.

Sursa: MEAT

\*

Conferința de lansare a Programelor Naționale 2021-2027 Afaceri Interne

Autoritatea de Management Afaceri Interne, Direcția Fonduri Externe Nerambursabile din Ministerul Afacerilor Interne, a organizat în data de 20 iunie 2023, Conferința de lansare a Programelor Naționale 2021-2027 Afaceri Interne, cofinanțate din Fondul azil, migrație și integrare, Instrumentul de sprijin financiar pentru managementul frontierelor și politica de vize și Fondul securitate internă.

Obiectivele de politică ale Programele Naționale 2021-2027 Afaceri interne, care prevăd o finanțare totală de peste 280 milioane euro, contribuie la:

* gestionarea eficace a fluxurilor de migrație, în conformitate cu acquis-ul relevant al UE și în conformitate cu angajamentele UE privind drepturile fundamentale;
* gestionarea europeană integrată, solidă și eficace a frontierelor externe;
* asigurarea unui nivel înalt de securitate în UE, în special prin prevenirea și combaterea terorismului și a radicalizării, a criminalității grave și organizate și a criminalității informatice, prin gestionarea în mod eficace a riscurilor și crizelor legate de securitate și prin acordarea de asistență și protecție victimelor infracțiunilor.

Potrivit comunicatului oficial, la acest prim eveniment de informare și comunicare au participat peste 90 de persoane, reprezentanți ai presei, ai autorităților naționale relevante, ai organizațiilor nonprofit și internaționale care activează în domeniile de finanțare ale programelor naționale.

În cadrul evenimentului, experții Autorității de management au prezentat obiectivele programelor naționale, sistemul de management și control, elemente de noutate privind valoarea adăugată europeană, selecția proiectelor, cadrul de performanță, evaluarea proiectelor, fluxurile financiare, opțiunile de costuri simplificate, comunicare electronică, accesibilitate și comunicare. Evenimentul a inclus activități interactive, jocuri cu premii pentru participanții cei mai agili și atenți la detalii.

***Despre Programele Naționale 2021-2027 Afaceri Interne***

Prin Cadrul Financiar Multianual 2021 – 2027, domeniul Afaceri Interne, au fost instituite instrumente de sprijin financiar din partea Uniunii Europene destinate să sprijine consolidarea spațiului de libertate, securitate și justiție prin asigurarea continuității implementării măsurilor necesare atingerii obiectivelor strategice stabilite și urmărite prin programele de finanțare anterioare.

Pentru perioada 2021 – 2027, România va beneficia de fonduri externe nerambursabile dedicate domeniului Afaceri Interne, prin intermediul a 3 surse de finanțare:

* **Programul Național 2021-2027 Azil, Migrație și Integrare**, cofinanțat din Fondul Azil, Migrație și Integrare (FAMI), având ca principale obiective:
  + consolidarea și dezvoltarea tuturor aspectelor sistemului european comun de azil, inclusiv a dimensiunii sale externe;
  + sprijinirea migrației legale către statele membre și contribuirea la integrarea resortisanților țărilor terțe;
  + contribuția la combaterea migrației neregulamentare și asigurarea eficacității returnării și readmisiei în țările terțe.
* **Programul Național 2021-2027 Securitate Internă**, cofinanțat din Fondul pentru Securitate Internă (FSI), având următoarele obiective specifice:
  + sporirea schimburilor de informații dintre și în cadrul autorităților de aplicare a legii și al altor autorități competente și organisme ale UE, precum și cu țările terțe;
  + intensificarea operațiilor comune transfrontaliere în ceea ce privește toate formele de criminalitate, în special terorismul și criminalitatea gravă și organizată cu o dimensiune transfrontalieră;
  + sprijinirea eforturilor de consolidare a capacităților în ceea ce privește combaterea și prevenirea criminalității și a terorismului.
* **Programul Național 2021-2027 Managementul Frontierelor și Vize**, cofinanțat din Instrumentul de sprijin financiar pentru managementul frontierei și politica de vize (IMFV), având ca principale obiective:
  + Gestionarea europeană integrată eficace a frontierelor externe, în scopul facilitării trecerii legale a frontierei, al prevenirii și al depistării imigrației ilegale și a criminalității transfrontaliere, precum și al gestionării eficace a fluxurilor de migrațiune;
  + Politica comună în domeniul vizelor pentru facilitarea călătoriilor legitime și prevenirea riscurilor în materie de migrație și de securitate.
  + Ministerul Afacerilor Interne a menționat că, la acest moment, se află în derulare procesul de elaborare și aprobare al cadrului legal la nivel național pentru cele trei programe naționale, următoarea etapă fiind aceea a lansării apelurilor de proiecte.

Ministerul Afacerilor Interne a menționat că, la acest moment, se află în derulare procesul de elaborare și aprobare al cadrului legal la nivel național pentru cele trei programe naționale, următoarea etapă fiind aceea a lansării apelurilor de proiecte.

**Documente**

[Conferința de lansare a Programelor Naționale 2021-2027 Afaceri Interne.zip](https://www.fonduri-structurale.ro/descarca-document/64500)

Sursa: MAI & FED

\*

Departamentul pentru Românii de Pretutindeni: Rezultate contestații, etapa de evaluare a cererilor de finanțare din data de 8 iunie 2023

 Departamentul pentru Românii de Pretutindeni a publicat marți, 20 iunie 2023, rezultatele contestațiilor depuse în etapa de evaluare a cererilor de finanțare din data de 8 iunie 2023, în cadrul Sesiunii de finanțare nerambursabilă 2023.

**Documente**

[Rezultate-contestatii\_20iunie2023.pdf](https://www.fonduri-structurale.ro/descarca-document/64489)

Sursa: DRP

\*

MDLPA: Noi contracte semnate prin Programul Național de Investiții „Anghel Saligny”

 Adrian-Ioan Veștea, ministrul Dezvoltării, Lucrărilor Publice și Administrației, a semnat miercuri, 21 iunie 2023, 74 de noi contracte de finanțare prin Programul Național de Investiții „Anghel Saligny”, în valoare totală de 823.227.040,71 de lei.

Contractele semnate vizează localități din 33 de județe și contribuie la modernizarea străzilor și a drumurilor de interes local, înființarea sau extinderea sistemelor de alimentare cu apă și a rețelelor de canalizare și de evacuarea apelor pluviale, precum și construirea unor poduri.

„Satele și micile orașe, comunitățile care sunt în dificultate și cărora le este imposibil să-și finanțeze singure obiectivele importante de infrastructură sunt în fiecare zi pe agenda și în preocupările mele, astfel încât nicio comunitate din România să nu fie neglijată”, a subliniat ministrul Veștea.

Cu aceste proiecte, numărul contractelor semnate în cadrul Programului Național de Investiții „Anghel Saligny” se ridică la 1.520, în valoare totală de 16.896.781.023,39 de lei.

|  |  |  |  |  |  |  |  |
| --- | --- | --- | --- | --- | --- | --- | --- |
| **Nr. crt.** | **Data** | **ID** | **Județ** | **UAT** | **Denumire obiectiv de investiţii** | **AA /AI sau CF** | **Suma alocată** |
| **40** | **19.06.2023** | 10473 | Hunedoara | Uricani | Modernizare drumuri vicinale din oraşul Uricani, Valea de Brazi şi Câmpu lui Neag | CF | 13.500.000,00 |

**Documente**

[Lista contractelor semnate prin Programul Național de Investiții Anghel Saligny.xlsx](https://www.fonduri-structurale.ro/descarca-document/64490)

Sursa: MDLPA

\*

A fost modificat Ghidul de accesare a fondurilor din POAT 2014-2020 destinate pregătirii proiectelor de infrastructură în domeniile mobilitate urbană, regenerare urbană, infrastructură rutieră și infrastructură și servicii publice de turism

Autoritatea de Management pentru Programul Operaţional Asistență Tehnică 2014-2020 (POAT 2014-2020) a publicat luni Ghidul Solicitantului Condiții Specifice de accesare a fondurilor din Programul Operațional Asistență Tehnică 2014-2020 destinate pregătirii proiectelor de infrastructură în domeniile mobilitate urbană, regenerare urbană, infrastructură rutieră de interes județean, inclusiv variantele ocolitoare și/sau drumuri de legătură, centre de agrement/baze turistice/tabere școlare și infrastructură și servicii publice de turism, inclusiv obiective de patrimoniu cu potenţial turistic.

**Documente**

[POAT GS 5D \_modificare iunie 2023.zip](https://www.fonduri-structurale.ro/descarca-document/64481)

Sursa: MIPE

\*

Instrucțiune privind verificarea posibilelor conflicte de interese în cazul achizițiilor directe din cadrul proiectelor finanțate din POIM/PDD

 Autoritatea de Management pentru Programul Operațional Infrastructură Mare a publicat ieri, 19 iunie 2023, Instrucțiunea nr. 62/15.06.2023 privind verificarea posibilelor conflicte de interese în cazul achizițiilor directe din cadrul proiectelor finanțate din POIM/PDD.

**Documente**

[Instrucțiunea nr. 62 din 15.06.2023.pdf](https://www.fonduri-structurale.ro/descarca-document/64480)

Sursa: MIPE

🏵🏵🏵

Consultări publice

MADR: Dezbatere publică privind proiectul de act normativ pentru prelungirea cu 15 zile a perioadei de valorificare a tomatelor

 Ministerul Agriculturii și Dezvoltării Rurale a lansat miercuri, 21 iunie 2023, în dezbatere publică un proiect de Hotărâre de Guvern prin care se propune prelungirea valorificării tomatelor și în perioada 1-15 iulie 2023, inclusiv. În prezent, valorificarea producției de tomate pentru cei înscriși în Program în acest an trebuie realizată până la data de 30 iunie 2023.

Potrivit comunicatului oficial, măsura a fost luată având în vedere solicitările reprezentanților cultivatorilor de legume, care au invocat întârzierea perioadei de fructificare a tomatelor din cauza temperaturilor fluctuante din primăvara anului 2023. Totodată, se propune și modificarea termenului-limită până la care se pot depune documentele justificative la direcțiile agricole județene, respectiv până la data de 18 iulie 2023 inclusiv.

Din informațiile comunicate de direcțiile pentru agricultură județene, reiese că, până la această dată, valorifică producția obținută numai circa 65% din numărul cultivatorilor înscriși în Program.

Cetăţenii şi instituţiile interesate pot transmite opinii/propuneri/sugestii în termen de 10 zile de la data publicării, pe adresa de e-mail: politici.agricole@madr.ro

Persoanele sau organizaţiile interesate care transmit în scris propuneri, sugestii sau opinii cu privire la proiectul de act normativ supus dezbaterii publice vor specifica articolul sau articolele din proiectul de act normativ la care se referă, menţionând data trimiterii şi datele de contact ale expeditorului.

**Documente**

[proiect-HG-prelungire-program-sustinere-tomate-15-iulie.pdf](https://www.fonduri-structurale.ro/descarca-document/64499)

Sursa: MADR

\*

PR Vest 2021-2027: Ghidul privind eficiența energetică în clădirile rezidențiale, relansat în consultare publică

 Agenția pentru Dezvoltare Regională (ADR) Vest, în calitate de Autoritate de Management pentru Programul Regional Vest 2021-2027 a relansat marți, 20 iunie 2023, în consultare publică varianta Draft 2 a Ghidului solicitantului de finanțare aferent Intervenției regionale 3.1.A - **Eficiență energetică - clădiri rezidențiale** lansat inițial în consultare publică în perioada 21.03.2023 - 21.04.2023.

Ghidul solicitantului de finanțare a fost consolidat și readaptat ca urmare a analizării observațiilor primite în perioada de consultare publică, precum și a emiterii Ordonanței de urgență nr. 23/2023 privind privind instituirea unor măsuri de simplificare și digitalizare pentru gestionarea fondurilor europene aferente Politicii de Coeziune 2021 – 2027.

**Obiectivul apelului** de proiecte este îmbunătățirea performanțelor energetice și reducerea emisiilor de gaze cu efect de seră în sectorul clădirilor rezidențiale multifamiliale din mediul urban în vederea combaterii schimbărilor climatice.

**Solicitanții eligibili** sunt Unitățile Administrativ Teritoriale Municipii Reședință de Județ, Municipii și Orașe din cadrul Regiunii Vest, inclusiv cele aferente ITI Valea Jiului. Nu sunt eligibile UAT din mediul rural.

Prin acest apel de proiecte se finanțează următoarele **tipologii de activități**:

* Reabilitarea termică a elementelor de anvelopă a clădirii;
* Îmbunătățirea sistemului tehnic al clădirii, respectiv instalații: de ex. sisteme de ventilare centralizată, instalaţia de distribuţie centralizată a agentului termic – încălzire şi apă caldă de consum, înlocuirea corpurilor de iluminat cu corpuri de iluminat cu LED, senzori de mișcare etc.;
* Utilizarea surselor regenerabile de energie, în măsura în care sunt concepute și dimensionate pentru consumul propriu al clădirii – pentru părțile comune, fără a se urmări livrarea de energie în reţelele naţionale, integrate cu alte tipuri de acțiuni și într-un procent limitat;
* Alte intervenții aferente măsurilor conexe care contribuie la implementarea proiectului.

**Alocarea regională** pentru prezentul apel de proiecte este de 70,03 milioane euro.

Prin prezentul ghid se vor lansa**6 apeluri de proiecte** cu depunere la termen având alocări teritoriale diferite, după cum urmează:

* 4 apeluri competitive:
  + Un apel de proiecte care se adresează unităților administrativ-teritoriale (UAT) orașe din județul Arad;
  + Un apel de proiecte care se adresează unităților administrativ-teritoriale (UAT) orașe din județul Caraș-Severin;
  + Un apel de proiecte care se adresează unităților administrativ-teritoriale (UAT) orașe din județul Hunedoara, fără orașele din ITI Valea Jiului;
  + Un apel de proiecte care se adresează unităților administrativ-teritoriale (UAT) orașe din județul Timiș.
* 2 apeluri necompetitive:
  + Un apel de proiecte care se adresează unităților administrativ-teritoriale (UAT) municipii reședință de județ și municipii din Regiunea Vest, fără municipiile din ITI Valea Jiului;
  + Un apel de proiecte care se adresează unităților administrativ-teritoriale (UAT) municipii și orașe din ITI Valea Jiului.

**Perioada de consultare publică**este de 10 zile lucrătoare de la data publicării pe site-ul ADR Vest, din 20.06.2023 și până în data de **05.07.2023 (ora 12:00).**

Observațiile și propunerile justificate pot fi trimise la adresa de e-mail: consultare@adrvest.ro.

**Documente**

[PR Vest-Eficienta energetica\_ cladiri rezidentiale-iunie 2023.zip](https://www.fonduri-structurale.ro/descarca-document/64488)

Sursa: ADR Vest

\*

Ordonanța de urgență privind instituirea unei scheme de ajutor de stat în sectorul creșterii animalelor, lansată în dezbatere publică

 Ministerului Agriculturii și Dezvoltării Rurale a lansat in data de 21 iunie 2023, în dezbatere publică un proiect de Ordonanță de urgență privind instituirea unei scheme de ajutor de stat în sectorul creşterii animalelor.

Schema de ajutor de stat are ca obiectiv acoperirea costurilor administrative aferente întocmirii şi menţinerii registrului genealogic, precum şi costurile aferente testelor pentru determinarea calităţii genetice sau a randamentului genetic al şeptelului.

Cuantumul maxim al schemei de ajutor de stat pentru perioada 2023-2027 este de 561.571.180 lei, din care 173.901.190 lei pentru speciile taurine, bubaline, porcine şi ecvine, respectiv 387.669.990 lei pentru speciile ovine şi caprine.

Valoarea ajutorului de stat, acordat pe cap de animal/an, pentru întocmirea şi menţinerea registrelor genealogice este de maximum:

* 60 lei pentru rasele de animale din speciile taurine, bubaline şi ecvine;
* 35 lei pentru rasele de animale din speciile ovine, caprine;
* 100 lei pentru  porcine.

Pentru testele efectuate de terţi sau în numele unor terţi pentru determinarea calităţii genetice sau a randamentului genetic al şeptelului, suma acordată pe cap de animal/an este de maximum:

* 140 lei, în cazul testării performanţelor producţiei de lapte, şi 60 lei, în cazul testării performanțelor producţiei de carne, pentru rasele de animale din speciile taurine şi bubaline;
* 35 lei, în cazul testării performanţelor producţiei de lapte, 35 lei, în cazul testării performanțelor producţiei de carne, 30 lei, în cazul testării performanțelor producţiei de lână, pentru rasele cu lână fină, şi 36 lei, în cazul testării performanțelor producţiei de pielicele, pentru rasele de animale din speciile ovine şi caprine.

Suma alocată ajutorului de stat pentru perioada 1 iulie - 31 decembrie 2023 este de maximum 39.000.000  lei credite de angajament, din care 16.926.000 lei pentru speciile taurine, bubaline, porcine şi ecvine şi 22.074.000 lei pentru speciile ovine şi caprine, respectiv 24.000.000 lei credite bugetate, din care 10.416.000 lei pentru speciile taurine, bubaline, porcine şi ecvine și 13.584.000 lei pentru speciile ovine şi caprine.

Intensitatea ajutorului de stat pentru efectuarea serviciilor menționate anterior este:

* de până la 100% din costurile administrative aferente întocmirii şi menţinerii registrelor genealogice;
* de până la 70 % din costurile aferente testelor efectuate de terţi sau în numele unor terţi pentru determinarea calităţii genetice sau a randamentului genetic a efectivelor de animale.

Ajutoarele de stat  sunt furnizate sub formă de servicii subvenţionate microîntreprinderilor, întreprinderilor mici şi mijlocii, respectiv, întreprinderilor individuale şi familiale, persoanelor fizice autorizate, persoanelor fizice care deţin atestat de producător, după caz, precum şi persoanelor juridice care îşi desfăşoară activitatea în domeniul producţiei de produse agricole.

Cererile inițiale anuale de solicitare a ajutoarelor de stat completate de către solicitanţi, avizate de către ANZ, se depun în perioada 1-15 decembrie a anului precedent celui pentru care se solicită ajutorul de stat la centrele judeţene ale APIA, respectiv al municipiului Bucureşti pe raza cărora/căruia se află sediul social al solicitantului.

Prin excepţie, pentru anul 2023, cererile iniţiale de solicitare a ajutoarelor de stat, aferente serviciilor realizate în perioada iulie-decembrie 2023, completate de către solicitanți și avizate de către ANZ, se depun în perioada cuprinsă între data intrării în vigoare a prezentei ordonanțe de urgență și 31 iulie 2023, inclusiv.

Cetățenii și instituțiile interesate pot transmite în scris opinii/propuneri/sugestii în termen de 10 zile de la data publicării, la adresa de email anne.niculescu@madr.ro

Persoanele sau organizaţiile interesate care transmit în scris propuneri, sugestii sau opinii cu privire la proiectul de act normativ supus dezbaterii publice vor specifica articolul sau articolele din proiectul de act normativ la care se referă, menţionând data trimiterii şi datele de contact ale expeditorului.

Documente

[proiect-OUG-ajutor-de-stat-crestere-animale.pdf](https://www.fonduri-structurale.ro/descarca-document/64496)

Sursa: MADR

\*

PT 2021-2027: Două ghiduri privind creșterea siguranței rutiere și investiții la metrou, lansate în consultare publică

 Ministerul Transporturilor și Infrastructurii, în calitate de Autoritatea de Management pentru Programul Transport (PT) 2021-2027 a lansat vineri, 16 iunie 2023, în consultare publică ghidul de finanțare pentru Prioritatea 3(P3) **Creșterea siguranței rutiere** și Prioritatea 6 (P6) **Dezvoltarea mobilității sustenabile în nodurile urbane – infrastructura de metrou** din cadrul PT 2021-2027.

***Creșterea siguranței rutiere (P3)***

**Solicitanți eligibili:**

* Compania Națională de Administrare a Infrastructurii Rutiere -CNAIR/Compania Națională de Investiții Rutiere-CNIR/Direcțiile regionale de drumuri și poduri;
* Ministerul Afacerilor Interne, prin structurile de specialitate în domeniul siguranței rutiere (ex. Poliția rutieră).

**Bugetul alocat:**

* Obiectiv specific 3.1: Proiecte de investiții pentru creșterea siguranței rutiere, pe secțiuni de infrastructură rutieră situate pe rețeaua TEN-T centrală și globală (proiecte noi de investiție, proiecte fazate, proiecte de sprijin pentru pregătirea documentației tehnico-economice aferente proiectelor de investiții):
  + Alocare POT: 177.650.000 euro;
  + Buget limită apel: 532.950.000 euro;
  + Buget limită contractare: 532.950.000 euro.
* Obiectiv specific 3.2: Proiecte de investiții pentru creșterea siguranței rutiere pe secțiuni de infrastructură rutieră situate în afara reţelei TEN-T (proiecte noi de investiție, proiecte fazate, proiecte de sprijin pentru pregătirea documentației tehnico-economice aferente proiectelor de investiții):
  + Alocare POT: 72.350.000 euro;
  + Buget limită apel: 217.050.000 euro;
  + Buget limită contractare: 217.050.000 euro.

În cadrul prezentei priorități se vor finanța operațiunile de siguranță rutieră adresate secțiunilor de infrastructură rutieră situate atât pe rețeaua TEN-T, cât și în afara acesteia, ce vizează:

* Siguranță pasivă: parapete rutiere cu rulouri, montarea de parapete rutiere cu cabluri la marginea părții carosabile, amplasarea atenuatoarelor de impact echipate cu sistem de detecție a accidentelor și monitorizare trafic, achiziționarea de sisteme pentru protejarea lucrătorilor, campanii de conștientizare etc;
* Iluminat pe timp de noapte și dispozitive luminoase și reflectorizante;
* Separarea căilor de trafic auto și pietonal prin denivelarea acestora pentru evitarea congestiilor;
* Semnalizare, marcaje și amenajări rutiere, inclusiv pasaje pietonale;
* Echipamente de intervenţie în condiţii meteo speciale;
* Digitalizarea elementelor de siguranţă a circulației;
* Elaborarea documentelor strategice și de pregătire a proiectelor din aria de eligibilitate a axei;
* Contribuția la eliminarea a 92 puncte periculoase – SF+PT şi lucrări;
* Îmbunătățirea condițiilor de siguranță pentru parcările existente pe drumurile naționale și autostrăzi;
* Îmbunătățirea condițiilor de siguranță prin realizarea de parcări noi pe drumurile naționale și autostrăzi;
* Creșterea siguranței rutiere pe drumurile naționale prin eliminarea obstacolelor fizice și dotarea cu elemente pasive de siguranță pe sectoarele din afara localităților;
* Creșterea siguranței rutiere în zona trecerilor de pietoni prin îmbunătățirea rugozității și vizibilității prin covoare antiderapante și semnalizare verticală;
* Reabilitarea/modernizarea podurilor/podețelor de pe rețelele rutiere primară și secundară, pentru creșterea gradului de siguranță, eliminarea restricțiilor de viteză și creșterea capacității portante. Aceste pachete de intervenție vor fi prioritizate ținând cont de următoarele criterii: clasa de risc, apartenența la rețeaua TEN-T și volumele de trafic. Pachetul de intervenție va include lucrări de consolidare pentru podurile și podețele existente din lungul autostrăzilor, drumurilor expres și a drumurilor naționale, așa cum au fost definite în cele două rețele rutiere de transport;
* Lărgirea secțiunilor de drum cu congestie ridicată pentru autostrăzile existente, în vederea creșterii gradului de siguranță și eliminării restricțiilor de viteză;
* Campanie de siguranță rutieră adresată categoriilor vulnerabile de participanți la trafic;
* Măsuri de schimbare a comportamentului neadecvat al șoferilor;
* Proiecte pilot de siguranță rutieră;
* Achiziţia de echipamente necesare pentru DRDP-urilor pentru intervenţii punctuale.

***Dezvoltarea mobilității sustenabile în nodurile urbane – infrastructura de metrou (P6)***

**Solicitanți eligibili:**

* METROREX S.A.;
* METROREX S.A. în parteneriat cu UAT sau asociații ale acestora.

**Bugetul alocat:**

* Proiecte de dezvoltare a infrastructurii de metrou (proiecte noi de investiții, proiecte fazate și proiecte de sprijin în vederea elaborării documentațiilor tehnico – economice pentru obiectivele de investiții eligibile în cadrul prezentei priorități):
  + Alocare PT: 225.294.118 euro;
  + Buget limită apel: 675.882.354 euro;
  + Buget limită contractare: 675.882.354 euro.
* Proiecte de asistență tehnică pentru întărirea capacitații administrative a METROREX/ARF:
  + Alocare PT: 10.000.000 euro;
  + Buget limită apel: 30.000.000    euro;
  + Buget limită contractare: 30.000.000 euro.

**Activități eligibile:**

* Dezvoltarea infrastructurii de metrou:
  + Construirea de noi tronsoane, inclusiv staţiile aferente, conform prioritizării din PMUD București-Ilfov;
  + Achiziția de material rulant modern şi modernizarea echipamentelor aferente stațiilor pe reţeaua de metrou existentă, pentru creşterea gradului de confort şi siguranţă pentru publicul călător şi reducerea duratelor de călătorie;
  + Achiziția și instalarea de echipamente pentru accesul călătorilor în staţiile de metrou şi de sisteme moderne de siguranţă a circulaţiei; inclusiv pentru asigurarea conexiunii cu mijloacele de transport de suprafață (racorduri directe între rețeaua de metrou și cea de transport de suprafață);
  + Modernizarea sistemelor de ventilație;
  + Publicitatea proiectului (inclusiv conștientizarea publicului), supervizarea lucrărilor etc.
* Acțiuni pentru creșterea capacității administrative a beneficiarului:
  + studii, evaluări, audituri, dezvoltare instituțională și administrativă pentru implementarea corespunzătoare a proiectelor.

**Perioada de consultare publică** pentru cele două ghiduri este de 15 zile lucrătoare de la data publicării pe site-ul MTI, din 16.06.2023 până în **10.07.2023 (ora 12:00).**

Observațiile și propunerile justificate pot fi trimise la adresa de e-mail: dapep@fonduri.mt.ro.

**Documente**

[Creșterea siguranței rutiere.zip](https://www.fonduri-structurale.ro/descarca-document/64478)

[Dezvoltarea mobilității sustenabile în nodurile urbane – infrastructura de metrou.zip](https://www.fonduri-structurale.ro/descarca-document/64479)

Sursa: MTI

\*

PR Vest 2021-2027: Ghidul privind eficiența energetică în clădirile publice, relansat în consultare publică

Agenția pentru Dezvoltare Regională (ADR) Vest, în calitate de Autoritate de Management pentru Programul Regional Vest 2021-2027, a relansat în consultare publică cea de-a doua variantă draft a Ghidului solicitantului de finanțare aferent Intervenției regionale 3.1.C:**Eficiență energetică - clădiri publice**.

Prin aceasta se finanțează eficientizarea energetică a clădirilor publice cu funcțiuni educaționale, de sănătate și sociale – școli, spitale și centre sociale fără funcțiune rezidențială.

Ghidul a fost lansat inițial în consultare publică în perioada 23.12.2022-23.01.2023 și a fost consolidat și readaptat ca urmare a observațiilor primite atunci, precum și a emiterii OUG 23/2023 privind instituirea unor măsuri de simplificare și digitalizare pentru gestionarea fondurilor europene aferente Politicii de Coeziune 2021-2027.

**Solicitanți eligibili:**

* Autorităților publice locale din Regiunea Vest: UAT municipii reședință de județ, UAT municipii, orașe și UAT comune din zonele de intervenție definite în SIDU, inclusiv localitățile componente și satele aparținătoare municipiilor și orașelor, UAT județe;
* Instituțiilor publice locale și serviciilor publice organizate ca instituții publice de interes local sau județean, finanțate din bugetul local sau județean, aflate în subordinea UAT enumerate anterior;
* Instituţiilor de învăţământ superior de stat din Regiunea Vest;
* Parteneriatelor între aceste entități.

**Alocarea** regională disponibilă este de **46,76 milioane euro**.

În cadrul apelurilor de proiecte aferente Intervenției Regionale 3.1.C Eficiență energetică - clădiri publice vor fi sprijinite:

* Reabilitarea termică a elementelor de anvelopă a clădirii;
* Îmbunătățirea sistemului tehnic al clădirii, respectiv instalațiile care contribuie la eficiența energetică a clădirii (ex. achiziția de echipamente de încălzire și răcire eficiente energetic, sisteme de ventilație, reabilitarea termică a sistemului de încălzire/  de furnizare a apei calde de consum, corpuri de iluminat cu LED, senzori de mișcare);
* Utilizarea surselor regenerabile de energie, concepute și dimensionate pentru consumul propriu al clădirii, integrat cu alte tipuri de acțiuni și într-un procent limitat;
* Achiziția de utilaje, echipamente tehnologice şi funcţionale cu și fără montaj, dotări care se încadrează în limita valorică a mijloacelor fixe, active necorporale care sunt necesare implementarii proiectului;
* Alte intervenții aferente măsurilor conexe care contribuie la implementarea proiectului.

Contribuția solicitantului va fi de minimum 2% din valoarea totală eligibilă a investiției, respectiv suma cheltuielilor eligibile incluse în proiect.

**Perioada de consultare publică** este de 10 zile lucrătoare de la data publicării pe site-ul ADR Vest, din 16.06.2023 și până în **03.07.2023 (ora 12:00).**

Observațiile și propunerile justificate pot fi transmise prin e-mail, la consultare@adrvest.ro.

**Documente**

[PR Vest - Eficiență energetică - clădiri publice.zip](https://www.fonduri-structurale.ro/descarca-document/64471)

Sursa: ADR Vest

🏵🏵🏵

PNRR

PNRR: Lista finală a proiectelor admise în vederea finanțării în cadrul apelului privind dezvoltarea serviciilor de educație timpurie complementare

 Ministerul Educației a publicat ieri, 22 iunie 2023, lista finală a proiectelor admise în vederea finanțării în cadrul Apelului PNRR/2023/C15/MEDU/I2 „Dezvoltarea serviciilor de educație timpurie complementare".

**Documente**

[Lista\_finala\_proiecte\_admise\_finantare\_SCEdT\_22\_06\_2023.pdf](https://www.fonduri-structurale.ro/descarca-document/64501)

Sursa: Ministerul Educației

\*

PNRR: S-a relansat apelul privind dezvoltarea infrastructurii sociale pentru persoanele cu dizabilităţi - Sesiunea 2

 Ministerul Muncii și Solidarității Sociale a relansat ieri, 22 iunie 2023, apelul competitiv de proiecte pentru „**Dezvoltarea infrastructurii sociale pentru persoanele cu dizabilități**”, aferent Investiției 2 Reabilitarea, renovarea și dezvoltarea infrastructurii sociale pentru persoanele cu dizabilități - ținta 396 Noi servicii comunitare pentru persoanele cu dizabilități din cadrul Componentei 13 Reforme sociale din Planul Național de Redresare și Reziliență.

**Solicitanți eligibili:**

* direcțiile generale de asistență socială și protecția copilului județene și locale ale sectoarelor municipiului București;
* unitățile administrativ-teritoriale, prin serviciile publice de asistență socială și direcțiile de asistență socială.

**Parteneri eligibili:**

* furnizori de servicii sociale privați, acreditați în condițiile legii: organizații neguvernamentale care desfășoară activități în domeniul protecției persoanelor cu dizabilități;
* furnizori de servicii sociale publici, acreditați în condițiile legii: unități administrativ-teritoriale (UAT), prin serviciile publice de asistență socială (SPAS) / direcțiile de asistență socială (DAS);
* direcțiile generale de asistență socială și protecția copilului județene/ locale ale sectoarelor municipiului București.

**Bugetul total** al sesiunii 2 este de 32.346.364,82 euro.

Proiectele finanțate vizează construirea, dotarea și asigurarea funcționării unui număr de cel puțin **46 de servicii comunitare** de tip: centre de zi, centre de servicii de recuperare neuromotorie ambulatorii și centre de servicii de asistență și suport, cu termen de realizare trimestrul 4 2025 (dintre acestea 7 centre de servicii vor fi la standardele nZEB+, 39 de centre de servicii vor fi nZEB).

**Finanțarea maximă acordată**pentru un proiect este de 3.342.334,39 lei fără TVA pentru centru de zi/ centru de servicii de recuperare neuromotorie de tip ambulatoriu/ centru de servicii de asistență și suport (la standardele nZEB) și 4.108.798,25 lei fără TVA pentru centru de zi/ centru de servicii de recuperare neuromotorie de tip ambulatoriu/ centru de servicii de asistență și suport (la standardele nZEB+).

Depunerea proiectelor se realizează prin [***platforma electronică***](https://proiecte.pnrr.gov.ro/#/home) dedicată PNRR, în perioada **23 iunie 2023 - 31 august 2023.**

**Documente**

[PNRR-Dezvoltarea infrastructurii sociale pentru persoanele cu dizabilităţi SESIUNEA 2.zip](https://www.fonduri-structurale.ro/descarca-document/64502)

Sursa: Ministerul Muncii și Solidarității Sociale

\*

PNRR: Lista inițială a rezultatelor înregistrate în urma etapei de evaluare a calității proiectelor depuse în cadrul apelului pentru dezvoltarea consorțiilor regionale pentru învățământ dual

 Ministerul Educației a publicat miercuri, 21 iunie 2023, lista inițială a rezultatelor înregistrate în urma etapei de evaluare a calității proiectelor depuse în cadrul apelului PNRR/2022/C15/MEDU/I6/Program -pilot pentru dezvoltarea consorțiilor regionale pentru învățământ dual.

Eventualele contestații pot fi transmise în perioada 22 - 26 iunie 2023 (ora 23:59), în format electronic, atât prin intermediul platformei PNRR (din Modulul Comunicare), cât și pe adresa de e-mail [consortii.dual@edu.gov.ro](mailto:consortii.dual@edu.gov.ro).

**Documente**

[21\_06\_2023\_Lista\_initiala\_evaluare\_calitate\_Consortii\_invatamant\_dual.pdf](https://www.fonduri-structurale.ro/descarca-document/64497)

Sursa: Ministerul Educației

\*

PNRR: O nouă prelungire a termenului de depunere pentru apelul privind construcția și dotarea de noi centre educaționale dedicate personalului din sistemul public de sănătate

 Ministerul Sănătății a publicat Instrucțiunea Nr. 2 privind prelungirea termenului de depunere pentru Reforma 3 - Dezvoltarea capacității pentru managementul serviciilor de sănătate și managementul resurselor umane din sănătate, Subreforma R3.1.: Reforma managementului serviciilor de sănătate din cadrul Componentei 12 – Sănătate.

**Noul termen limită de depunere este 7 iulie, ora 16:00.**

**Documente**

[Instructiune\_Nr.\_2\_\_\_19\_iunie\_2023\_\_\_Prelungire\_Termen\_Reforma\_3.pdf](https://www.fonduri-structurale.ro/descarca-document/64482)

Sursa: Ministerul Sănătății

🏵🏵🏵

Din Actualitatea Europeană

UE și Kenya încheie negocierile pentru un acord de parteneriat economic ambițios cu dispoziții stricte în materie de dezvoltare durabilă

UE și Kenya au anunțat încheierea politică a negocierilor pentru un acord de parteneriat economic (APE).

Acordul va stimula comerțul cu mărfuri și va crea noi oportunități economice, fiind însoțit de o cooperare specifică pentru a consolida dezvoltarea economică a Kenyei. Acordul de față este cel mai ambițios acord comercial al UE cu o țară în curs de dezvoltare în ceea ce privește dispozițiile în materie de dezvoltare durabilă, cum ar fi protecția climei și a mediului și drepturile fundamentale ale lucrătorilor.

Negocierile au fost încheiate în cadrul unei ceremonii oficiale la Nairobi de către vicepreședintele executiv al Comisiei Europene și comisarul pentru comerț Valdis **Dombrovskis** și secretarul de cabinet al Ministerului Investițiilor, Comerțului și Industriei din Kenya, Dl Moses Kuria, în prezența președintele Kenyei, Dr. William Samoei Ruto.

UE este prima destinație de export a Kenyei și al doilea partener comercial ca importanță. În 2022, valoarea schimburilor comerciale a totalizat 3,3 miliarde EUR, ceea ce reprezintă o creștere de 27 % față de 2018. APE va crea și mai multe oportunități pentru întreprinderile și exportatorii kenyeni, deoarece, în același timp, va deschide pe deplin piața UE pentru produsele kenyene și va stimula investițiile UE în Kenya datorită creșterii securității juridice și a stabilității.

Kenya are un rol de pionierat în eforturile în materie de dezvoltare durabilă pe continentul african și este un aliat fiabil în lupta împotriva schimbărilor climatice. Împreună cu UE, Ecuador și Noua Zeelandă, UE, Ecuador și Noua Zeelandă, Kenya face parte din conducerea Coaliției miniștrilor comerțului în domeniul climei, o inițiativă lansată la începutul acestui an. APE UE-Kenya se bazează pe această experiență solidă și este primul acord cu o țară în curs de dezvoltare în care se reflectă noua abordare a UE privind comerțul și dezvoltarea durabilă. Acordul conține angajamente ferme în materie de comerț și dezvoltare durabilă, inclusiv dispoziții obligatorii privind aspectele legate de muncă, egalitatea de gen, mediu și combaterea schimbărilor climatice.

Este vorba de un acord echilibrat, care ține seama de nevoile de dezvoltare ale Kenyei, acordându-i o perioadă mai lungă pentru a-și deschide treptat piața, măsuri de protecție pentru agricultură și protecția industriei sale în curs de dezvoltare. În acord a fost inclus și un capitol dedicat cooperării economice și pentru dezvoltare, care vizează consolidarea competitivității economiei kenyene. Împreună cu asistența pentru dezvoltare acordată de UE, acest lucru va contribui la consolidarea capacităților și va sprijini Kenya în punerea în aplicare fără probleme a APE, sprijinind în același timp fermierii locali să respecte standardele UE și să profite de oportunitățile oferite de acest acord.

**Etapele următoare**

APE va trebui să treacă printr-o revizuire juridică (așa-numita „examinare din punct de vedere juridic”) și apoi să fie tradus înainte de a fi trimis Consiliului de către Comisie spre semnare și încheiere. Odată ce a fost adoptat de către Consiliu, UE și Kenya pot semna acordul. În urma semnării, textul va fi transmis Parlamentului European spre aprobare.  Părțile pot decide apoi să aplice cu titlu provizoriu părți ale acordului, acordul intrând pe deplin în vigoare după ce Kenya și statele membre ale UE îl ratifică.

**Context**

Acordul de parteneriat economic dintre UE și Kenya vizează punerea în aplicare a dispozițiilor APE UE-Comunitatea Africii de Est (CAE) și va fi deschis spre aderarea altor țări din CAE în viitor.

APE și angajamentele sale ambițioase reprezintă un rezultat esențial al revizuirii politicii comerciale a UE din 2021 și al politicii sale comerciale cu Africa, ajutând UE să își aprofundeze și să își extindă acordurile comerciale actuale cu țările africane și să își consolideze obiectivele de dezvoltare durabilă.

**Informații suplimentare**

[Fișă informativă privind principalele beneficii ale APE UE-Kenya](https://circabc.europa.eu/rest/download/2e569595-d618-4f68-b868-2c6a4c5669cc)

[Fișă informativă Comerț și dezvoltare durabilă UE-Kenya](https://circabc.europa.eu/rest/download/de108363-b7a0-4923-a2d5-1accd23d21f9)

[Declarația comună a Uniunii Europene și a Kenyei](https://policy.trade.ec.europa.eu/news/eu-kenya-joint-communique-2023-06-16_en)[EN**•••**](https://romania.representation.ec.europa.eu/news/ue-si-kenya-incheie-negocierile-pentru-un-acord-de-parteneriat-economic-ambitios-cu-dispozitii-2023-06-19_ro#modal)

[Întrebări și răspunsuri](https://policy.trade.ec.europa.eu/eu-trade-relationships-country-and-region/countries-and-regions/east-african-community-eac/eu-kenya-agreement/agreement-explained_en)[EN**•••**](https://romania.representation.ec.europa.eu/news/ue-si-kenya-incheie-negocierile-pentru-un-acord-de-parteneriat-economic-ambitios-cu-dispozitii-2023-06-19_ro#modal)

[NOTĂ DE INFORMARE](https://policy.trade.ec.europa.eu/news/key-elements-eu-kenya-economic-partnership-agreement-2023-06-15_en)[EN**•••**](https://romania.representation.ec.europa.eu/news/ue-si-kenya-incheie-negocierile-pentru-un-acord-de-parteneriat-economic-ambitios-cu-dispozitii-2023-06-19_ro#modal)

\*

Legea europeană privind libertatea mass-mediei: Consiliul definitivează mandatul de negociere

Ambasadorii statelor membre la UE au aprobat poziția Consiliului cu privire la o nouă lege menită să **protejeze libertatea, pluralismul și independența mass-mediei** în UE. **Legea europeană privind libertatea mass-mediei** va stabili un cadru comun pentru serviciile mass-media pe piața internă a UE și va introduce măsuri menite să **protejeze jurnaliștii și furnizorii de servicii mass-media** de ingerința politică, facilitându-le în același timp **activitatea dincolo de frontierele interne ale UE**.

*”Mă bucur nespus că statele membre ale UE au ajuns la acest acord. Libertatea mass-mediei este fundamentală pentru societatea democratică, însă se confruntă cu amenințări tot mai mari, atât din interiorul UE, cât și din afara ei. Poziția Consiliului referitoare la Legea europeană privind libertatea mass-mediei consolidează protecția furnizorilor de servicii mass-media și a surselor acestora și le conferă autorităților naționale de reglementare o mai mare responsabilitate în ceea ce privește cooperarea cu Comisia și consilierea acesteia în legătură cu buna funcționare a pieței interne a serviciilor mass-media, asigurându-se totodată că peisajul media unic din fiecare stat membru poate continua să prospere.”* - Parisa Liljestrand, ministra suedeză a culturii

**Amenințare tot mai mare pentru libertatea mass-mediei**

Regulamentul propus răspunde preocupărilor tot mai mari din UE legate de **politizarea** mass-mediei, precum și de lipsa de **transparență** în ceea ce privește proprietatea asupra mass-mediei și alocarea publicității de stat furnizorilor de servicii mass-media. Are scopul de a introduce garanții pentru a **combate ingerința politică** în deciziile editoriale pentru furnizorii de servicii mass-media atât private, cât și publice, pentru a **proteja jurnaliștii și sursele lor** și pentru a garanta libertatea și pluralismul mass-mediei.

Un nou comitet pentru servicii mass-media

Noul act legislativ pornește de la dispozițiile Directivei din 2018 a serviciilor mass-media audiovizuale (DSMAV), îndeosebi prin faptul că propune un nou **Comitet european pentru servicii mass­media**, care să înlocuiască grupul de reglementare (ERGA) instituit în temeiul DSMAV. Comitetul va fi alcătuit din **autorități naționale din domeniul mass-mediei** și va oferi consiliere și sprijin Comisiei pentru a promova aplicarea consecventă a principalelor dispoziții ale noii legi în toate statele membre, inclusiv prin furnizarea de avize și prin ajutarea Comisiei la elaborarea de orientări.

**Poziția Consiliului**

Mandatul Consiliului nu se abate de la ambiția și de la obiectivele propunerii Comisiei. În același timp, se asigură că noua lege este **coerentă cu legislația existentă a UE, respectă competențele naționale în acest domeniu**și**obține echilibrul corect** între armonizarea necesară și respectarea diferențelor naționale.

În special, poziția Consiliului:

* clarifică **responsabilitatea statelor membre** de a garanta pluralitatea, independența și buna funcționare a furnizorilor de servicii publice de mass­media care își desfășoară activitatea în interiorul granițelor lor
* stabilește competențele Comitetului european pentru servicii mass-media și **îi consolidează independența**
* stabilește dispoziții pentru a consolida **protecția jurnaliștilor și a surselor jurnalistice** și limitează utilizarea măsurilor coercitive, cum ar fi utilizarea programelor de spionare în scopul obținerii unor astfel de informații
* se asigură că statele membre pot adopta **norme mai stricte sau mai detaliate** decât cele prevăzute în părțile relevante ale Legii europene privind libertatea mass-mediei
* **extinde sfera de aplicare a cerințelor privind transparența**, atât în legătură cu transparența proprietății asupra mass-mediei, care ar urma să se aplice tuturor furnizorilor de servicii mass-media, cât și în legătură cu transparența publicității de stat, unde se reduce în mod semnificativ posibilitatea de a acorda derogări pe plan național pentru entitățile mici
* prevede **norme mai clare privind relația dintre furnizorii de platforme online foarte mari și furnizorii de servicii mass-media** care aderă la regimurile de reglementare sau de autoreglementare a controlului editorial și la standardele jurnalistice din statele membre, astfel încât conținutul să fie tratat cu atenție sporită

**Etapele următoare**

Președinția Consiliului are acum mandatul necesar pentru a începe negocierile cu Parlamentul European de îndată ce acesta își va fi stabilit poziția cu privire la Legea europeană privind libertatea mass-mediei. Obiectivul comun al Comisiei, al Consiliului și al Parlamentului este de a încheia negocierile referitoare la această lege înainte de viitoarele alegeri pentru Parlamentul European.

**Context**

Libertatea și pluralismul mass-mediei sunt consacrate în Carta drepturilor fundamentale a Uniunii Europene și în Convenția europeană a drepturilor omului. Cu toate acestea, rapoartele recente ale Comisiei și ale Instrumentului de monitorizare a pluralismului mass-mediei au evidențiat o serie de aspecte problematice în UE, care țin de politizarea mass-mediei, transparența proprietății asupra mass-mediei și independența autorităților de reglementare în domeniul mass-mediei.

Pe 16 septembrie, Comisia a publicat propunerea de regulament de stabilire a unui cadru comun pentru serviciile mass-media în cadrul pieței interne. Această propunere stabilește noi norme menite să protejeze pluralismul și independența mass-mediei în UE. Printre elementele-cheie ale noului act legislativ se numără:

* o mass-media publică independentă cu o sursă stabilă de finanțare
* transparența cu privire la proprietatea asupra mass-mediei
* protejarea independenței editoriale
* garanții pentru asigurarea pluralismului mass-mediei și împiedicarea concentrării mass-mediei
* Comitetul european pentru servicii mass-media, un nou organism de supraveghere a libertății mass-mediei
* [Libertatea mass-mediei în UE (informații generale)](https://www.consilium.europa.eu/ro/policies/media-freedom-eu/)

\*

Date privind călătoriile cu avionul: Consiliul adoptă o poziție cu privire la legislația UE privind colectarea și prelucrarea datelor

Ambasadorii la UE ai statelor membre au convenit astăzi asupra mandatului de negociere al Consiliului pentru două propuneri legislative privind colectarea și transferul de informații prealabile referitoare la pasageri. Informațiile prealabile referitoare la pasageri (API) conțin detalii de identificare din documentul de călătorie și informații de bază privind zborul. Obiectivul celor două proiecte de acte legislative este de a facilita gestionarea frontierelor externe ale UE, precum și de a combate terorismul și infracțiunile grave.

*”O mai bună colectare a datelor privind călătoriile va contribui la combaterea mai eficientă a criminalității și va ajuta polițiștii de frontieră să oprească trecerile ilegale, facilitând totodată călătoriile pe calea aerului.”* - Gunnar Strömmer, ministrul suedez al justiției

Cele două regulamente vor institui un router care primește datele API transferate de transportatorii aerieni. La rândul său, routerul transmite datele API autorităților naționale de frontieră și autorităților naționale de asigurare a respectării legii. Instituirea unui router unic, un instrument central care va fi dezvoltat de o agenție a UE, facilitează transferul informațiilor de la transportatorii aerieni către autoritățile naționale și reduce riscul de erori și abuzuri.

**Colectarea datelor de către transportatorii aerieni**

Cele două acte legislative prevăd ce date API trebuie să colecteze și să transfere către router transportatorii aerieni. Datele API vor consta într-o listă închisă de informații privind călătorii, cum ar fi numele, data nașterii, naționalitatea, tipul și numărul documentului de călătorie și informațiile privind locurile și bagajele. În plus, transportatorii aerieni vor fi obligați să colecteze anumite informații referitoare la zbor, de exemplu numărul de identificare al zborului, codul aeroportului și ora de plecare și de sosire.

**Combaterea mai eficace a criminalității**

Noua legislație va permite autorităților de asigurare a respectării legii să combine datele API ale călătorilor cu registrele cu numele pasagerilor (PNR). Registrul cu numele pasagerilor (PNR) este un set mai larg de date privind pasagerii aerieni și conține detalii cu privire la itinerarul unui pasager și informații privind procesul de rezervare a zborului. Atunci când sunt utilizate împreună, API și PNR sunt deosebit de eficace pentru a identifica călătorii cu risc ridicat și pentru a confirma tiparul de călătorie al persoanelor suspectate.

**Îmbunătățirea procesului la frontieră**

Autoritățile de frontieră vor avea o imagine mai completă a călătorilor care sosesc în aeroporturi. Acestea vor fi în măsură să efectueze verificări prealabile înainte de sosire și, în consecință, să își gestioneze controalele la frontieră într-un mod mai eficient. Acest lucru ar trebui să sporească șansele de prevenire a trecerilor nedorite ale frontierei. Pasagerii ar trebui să beneficieze de perioade de așteptare mai scurte și de controale mai rapide ale pașapoartelor.

**Etapele următoare**

Acordul de astăzi asupra unei poziții a Consiliului va permite începerea negocierilor cu Parlamentul European, odată ce acesta va fi convenit asupra propriului punct de vedere, pentru a se ajunge la o poziție comună.

**Context**

Criminalitatea organizată utilizează transportul aerian pentru a introduce ilegal persoane, droguri și alte bunuri ilicite. Călătoriile internaționale joacă, de asemenea, un rol important în activitățile teroriste. Este esențial să se dispună de informații complete și în timp util cu privire la călători pentru combaterea criminalității grave și a terorismului. Cu toate acestea, în contextul normelor actuale, colectarea și prelucrarea datelor API de către autoritățile competente sunt inconsecvente în UE. Propunerea actuală elimină această lacună în materie de securitate.

Cifrele din 2019 furnizate de Organizația Aviației Civile Internaționale arată că mai mult de o jumătate de miliard de pasageri aerieni intră în UE sau ies din UE în fiecare an. Prin urmare, gestionarea eficientă a frontierelor este esențială pentru o bună gestionare a fluxurilor de călători și pentru prevenirea trecerilor ilegale ale frontierei. Normele în vigoare în prezent nu impun colectarea datelor API pentru toate zborurile și permit o marjă de manevră în ceea ce privește datele care trebuie colectate și modul de colectare a acestora.

\*

Consiliul ajunge la un acord cu privire la Legea privind refacerea naturii

Astăzi, Consiliul a ajuns la un acord (abordare generală) cu privire la o propunere de lege privind refacerea naturii. Propunerea urmărește să instituie măsuri de refacere care vor acoperi cel puțin 20 % din zonele terestre și 20 % din cele maritime ale UE până în 2030 și toate ecosistemele care au nevoie de refacere până în 2050. Propunerea stabilește obiective și obligații specifice obligatorii din punct de vedere juridic pentru refacerea naturii în fiecare dintre ecosistemele enumerate – de la cele agricole și forestiere la ecosistemele marine, de apă dulce și urbane.

Abordarea generală va servi drept mandat de negociere cu Parlamentul European cu privire la forma finală a legislației.

*”Astăzi este o zi favorabilă pentru natură. Consiliul a convenit asupra unei abordări generale cu privire la Legea privind refacerea naturii. Este evident că președinția a depus eforturi susținute pentru a găsi echilibrul adecvat și a ascultat cu atenție toate statele membre care au exprimat diferite preocupări și observații cu privire la propuneri. Mă bucur că am găsit o modalitate de a ajunge la o abordare generală cu privire la acest dosar. Acest text constituie o bază solidă pentru negocierile cu Parlamentul European. Sperăm că forma finală a Legii privind refacerea naturii ne va permite să reconstruim un nivel sănătos al biodiversității, să combatem schimbările climatice și să ne îndeplinim angajamentele internaționale asumate în temeiul Acordului de la Kunming-Montreal”*. - Romina Pourmokhtari, ministra suedeză a climei și mediului

**Infografic - What is the state of nature in the EU?**

[Vizualizați întregul infografic](https://www.consilium.europa.eu/ro/infographics/state-of-eu-nature/)

**Principalele modificări convenite de Consiliu**

Textul Consiliului stabilește un echilibru între menținerea unor obiective ambițioase pentru refacerea naturii și oferirea de flexibilitate pentru statele membre în ceea ce privește punerea în aplicare a regulamentului, menținând în același timp condiții de concurență echitabile și reducând sarcina administrativă.

**Obligațiile de refacere**

Consiliul a convenit ca statele membre să instituie măsuri de refacere care să aducă în stare bună, până în 2030, cel puțin 30 % din habitatele ecosistemelor terestre, de coastă, de apă dulce și marine care nu sunt în stare bună. Acest lucru ar fi valabil pentru cel puțin 30 % din suprafața totală a tipurilor de habitate care sunt considerate a nu fi în stare bună, și nu din suprafața pentru fiecare grup de habitate, cum propunea inițial Comisia.

Cu toate acestea, statele membre ar urma să stabilească măsuri de refacere pentru cel puțin 60 % din suprafața fiecărui grup de habitate care nu este în stare bună până în 2040 și pentru cel puțin 90 % din suprafața respectivă până în 2050.

Statele membre au adăugat o excepție pentru zonele marine care au habitate cu sedimente moi. Pentru sedimentele moi, statele membre vor putea aplica un procent mai mic pentru obiective, iar obiectivul pentru 2030 nu s-ar aplica.

**Cerința de nedeteriorare**

În ceea ce privește zonele cu habitate care fac obiectul măsurilor de refacere, statele membre au convenit să se asigure că nu are loc o deteriorare semnificativă. În zonele aflate deja în stare bună sau în care măsurile de refacere nu sunt încă puse în aplicare, în special în afara rețelei Natura 2000 de zone protejate, statele membre ar urma să depună eforturi pentru a institui măsurile necesare pentru a preveni deteriorarea semnificativă. Acest lucru s-ar traduce printr-o obligație bazată pe rezultate pentru zonele din prima categorie și o obligație bazată pe eforturi pentru cele din a doua.

**Lacune în materie de cunoștințe**

Statele membre au fost de acord că nu există date disponibile cu privire la starea anumitor habitate și, prin urmare, este dificil să se cuantifice îmbunătățirea acestora.

Statele membre au convenit că măsurile cantitative de refacere se vor aplica numai zonelor în care starea habitatelor este cunoscută.

În ceea ce privește habitatele terestre, statele membre ar trebui să stabilească, până în 2030, starea a 90 % din habitate. Pentru habitatele marine, 50 % din lacunele în materie de cunoștințe ar trebui eliminate până în 2030. Starea tuturor habitatelor ar trebui să fie cunoscută până în 2040, cu excepția sedimentelor moi, pentru care termenul este prelungit până în 2050.

**Obligații specifice ecosistemelor**

Propunerea conține obligații specifice ecosistemelor, cărora Consiliul le-a adus anumite flexibilități.

De exemplu, pentru ecosistemele urbane, Consiliul a înlocuit obiectivele cantitative cu obligația ca statele membre să realizeze o tendință crescătoare în zonele verzi urbane până la atingerea unui nivel satisfăcător. Consiliul a menținut cerința „nicio pierdere netă”, care prevede că nicio pierdere netă de spații verzi urbane și de coronament în zona urbană nu ar trebui să aibă loc până în 2030, comparativ cu momentul intrării în vigoare a regulamentului, cu excepția cazului în care ecosistemele urbane dețin deja peste 45 % din spațiul verde.

Consiliul a convenit asupra unor obiective mai flexibile privind reumidificarea turbăriilor, pentru a ține seama de faptul că unele state membre sunt afectate în mod disproporționat de aceste obligații. Consiliul a prevăzut refacerea a 30 % din turbăriile drenate utilizate în agricultură până în 2030 și a 50 % până în 2050, cu posibilitatea ca statele membre care sunt puternic afectate să aplice un procent mai mic.

Consiliul a oferit mai multă flexibilitate în utilizarea indicatorilor pentru monitorizarea ecosistemelor forestiere.

Pentru elementele de peisaj de mare diversitate din ecosistemele agricole, cum ar fi gardurile vii, rândurile de arbori, peticele de teren, șanțurile, iazurile sau pomii fructiferi, Consiliul a adăugat posibilitatea de a axa măsurile pe elementele care sunt necesare pentru conservarea biodiversității.

Consiliul a adăugat o obligație pentru statele membre de a se asigura că este menținută conectivitatea refăcută a râurilor.

**Planurile naționale de refacere**

În temeiul noilor norme, statele membre ar urma să prezinte periodic Comisiei planuri naționale de refacere care să arate modul în care își vor îndeplini obiectivele. De asemenea, acestea ar urma să monitorizeze progresele înregistrate și să raporteze cu privire la acestea.

Consiliul a optat pentru o abordare etapizată. În loc să prezinte planuri complete vizând perioada de până în 2050, la doi ani de la intrarea în vigoare a regulamentului, statele membre ar urma să prezinte mai întâi planuri naționale de refacere care să acopere perioada de până în iunie 2032, cu o prezentare generală strategică pentru perioada de după iunie 2032. Până în iunie 2032, statele membre ar urma să prezinte planuri de refacere vizând perioada de până în 2042, cu o prezentare generală strategică acoperind perioada de până în 2050, iar până în iunie 2042, să prezinte planuri pentru perioada de până în 2050.

Consiliul a adăugat posibilitatea ca statele membre să ia în considerare în planurile lor aspectele naționale specifice în ceea ce privește cerințele sociale, economice și culturale, caracteristicile regionale și locale și densitatea populației, inclusiv situația specifică a regiunilor ultraperiferice.

Consiliul a armonizat, pe cât posibil, ciclurile de monitorizare și raportare cu ciclurile de raportare existente în alte acte legislative din domeniul mediului, pentru a asigura coerența.

**Energia din surse regenerabile și apărarea**

Consiliul a adăugat un nou articol care prevede că planificarea, construirea și exploatarea centralelor de producere a energiei din surse regenerabile, racordarea lor la rețea și rețeaua aferentă în sine, precum și activele de stocare sunt considerate a fi de interes public major.

Asta înseamnă că acestea ar beneficia de o derogare de la obligațiile de îmbunătățire continuă și de nedeteriorare. În plus, statele membre ar putea scuti aceste proiecte de obligația de a demonstra că sunt disponibile soluții alternative mai puțin dăunătoare, în cazul în care a fost efectuată o evaluare strategică de mediu. Pentru a asigura alinierea la Directiva privind energia din surse regenerabile, aflată în prezent în curs de revizuire, statele membre pot restricționa, de asemenea, aplicarea acestor derogări în conformitate cu prioritățile stabilite în planurile lor naționale integrate privind energia și clima.

De asemenea, Consiliul a clarificat faptul că planurile și proiectele destinate exclusiv apărării naționale pot fi considerate ca având un interes public major și pot fi exceptate de la cerința de a demonstra că nu sunt disponibile soluții alternative mai puțin dăunătoare. Cu toate acestea, statele membre ar trebui să instituie măsuri de atenuare a impactului asupra tipurilor de habitate în cazul în care aplică această derogare.

**Finanțarea măsurilor de refacere**

Consiliul a introdus o nouă dispoziție prin care se solicită Comisiei să prezinte un raport, la un an de la intrarea în vigoare a regulamentului, cuprinzând o prezentare generală a resurselor financiare disponibile la nivelul UE, o evaluare a nevoilor de finanțare pentru punerea în aplicare și o analiză pentru a identifica eventualele deficite de finanțare. Raportul ar include, de asemenea, propuneri adecvate, după caz, fără a aduce atingere următorului cadru financiar multianual (2028-2034).

**Următoarele etape**

Abordarea generală va servi drept mandat de negociere al Consiliului cu Parlamentul European cu privire la forma finală a actului legislativ. Rezultatul negocierilor va trebui să fie adoptat în mod formal de către Consiliu și Parlament.

**Context**

Comisia a adoptat propunerea de lege privind refacerea naturii la 22 iunie 2022. Peste 80 % din habitatele europene se află într-o stare precară. Eforturile anterioare de protejare și conservare a naturii nu au putut inversa această tendință îngrijorătoare.

Acesta este motivul pentru care, pentru prima dată, această propunere vizează adoptarea de măsuri nu numai pentru a conserva, ci și pentru a reface natura. Propunerea vizează îmbunătățirea stării naturii prin stabilirea unor obiective obligatorii și obligații pentru o gamă largă de ecosisteme terestre și maritime.  
Statele membre ar trebui să instituie măsuri de refacere eficace și bazate pe suprafață pentru a atinge obiectivele specifice ecosistemelor. Pentru a evalua măsurile, statele membre ar trebui să planifice în avans prin elaborarea unor planuri naționale de refacere a naturii, în strânsă cooperare cu oamenii de știință, cu părțile interesate și cu publicul. Propunerea ar urma să definească, de asemenea, indicatori privind biodiversitatea pentru a măsura progresele înregistrate.

* [Abordarea generală a Consiliului cu privire la Legea privind refacerea naturii](https://www.consilium.europa.eu/ro/press/press-releases/2023/06/20/council-reaches-agreement-on-the-nature-restoration-law/)
* [Propunerea Comisiei referitoare la Legea privind refacerea naturii](https://environment.ec.europa.eu/publications/nature-restoration-law_en)
* [Biodiversitatea: cum protejează UE natura (informații generale)](https://www.consilium.europa.eu/ro/policies/biodiversity/)
* [Pactul verde european (informații generale)](https://www.consilium.europa.eu/ro/policies/green-deal/)
* [Refacerea naturii (informații generale)](https://www.consilium.europa.eu/ro/policies/nature-restoration/)

\*

Consiliul ajunge la un acord cu privire la anumite părți ale reformei pieței energiei electrice

Consiliul a convenit asupra poziției sale (abordare generală) cu privire la o propunere de regulament privind integritatea și transparența pieței angro de energie (REMIT). Propunerea urmărește să sprijine concurența deschisă și loială pe piețele europene angro de energie, prin interzicerea tranzacțiilor bazate pe informații privilegiate și prin descurajarea manipulării pieței.

*”Mă bucur că am ajuns la un acord cu privire la Regulamentul REMIT. Este un element important al reformei pieței energiei electrice care va asigura transparența și integritatea pe piața energiei din UE.”* - Ebba Busch, ministra suedeză a energiei, afacerilor și industriei

Propunerea privind REMIT face parte dintr-o reformă mai amplă a organizării pieței energiei electrice din UE. Celelalte părți ale reformei, care vizează reducerea dependenței prețurilor energiei electrice de prețurile volatile ale combustibililor fosili și protejarea consumatorilor de creșterile bruște ale prețurilor, accelerarea utilizării energiei din surse regenerabile și îmbunătățirea protecției consumatorilor, vor fi convenite într-o etapă ulterioară.

Principalele modificări aduse de Consiliu

Consiliul a făcut ca cerințele pentru **participanții la piață din UE care sunt rezidenți într-o țară terță** să fie mai clare și mai stricte.

Consiliul a convenit să sporească rolul **Agenției pentru Cooperarea Autorităților de Reglementare din Domeniul Energiei** (ACER) în investigarea cazurilor transfrontaliere semnificative pentru a combate încălcările Regulamentului REMIT.

Consiliul a echilibrat aceste noi competențe prin consolidarea rolului autorităților naționale de reglementare (ANR), astfel încât ACER să nu își exercite **competențele de investigare** în cazul în care ANR-urile desfășoară sau au efectuat deja o investigație pe baza acelorași fapte. Inspecțiile la fața locului ar urma să fie efectuate în strânsă coordonare și cooperare cu autoritățile naționale, în anumite condiții.

De asemenea, Consiliul a adăugat flexibilitate în ceea ce privește emiterea de **amenzi administrative** de către statele membre. Acesta a inclus o listă de criterii pentru stabilirea amenzilor și a dat statelor membre posibilitatea de a stabili amenzi mai mici.

Etapele următoare

Abordarea generală va servi drept mandat de negociere cu Parlamentul European cu privire la forma finală a actului legislativ. Rezultatul negocierilor va trebui să fie adoptat în mod formal de către Consiliu și Parlament.

Textul abordării generale va fi pus la dispoziție într-o etapă ulterioară.

Context

Reforma organizării pieței energiei electrice propune modificarea legislației relevante privind piața energiei electrice și îmbunătățirea protecției Uniunii împotriva manipulării pieței printr-o mai bună monitorizare și transparență (REMIT).

Comisia a adoptat propunerile privind reforma organizării pieței energiei electrice din UE la 14 martie 2023.

* [Propunerea Comisiei privind reforma pieței energiei electrice](https://data.consilium.europa.eu/doc/document/ST-7435-2023-INIT/ro/pdf)

\*

Inteligența artificială: oportunități și pericole

**Inteligența artificială (IA) ne influențează tot mai mult viața. Iată avantajele, dar și aspectele negative, care amenință securitatea, democrația, companiile și locurile de muncă.**

Creșterea și bunăstarea Europei depind foarte mult de modul în care vom utiliza datele și tehnologiile conectate. IA ne poate schimba radical viața, în bine sau în rău. În iunie 2023, Parlamentul European a adoptat o poziție de negociere asupra [Legii privind IA](https://www.europarl.europa.eu/news/ro/headlines/society/20230601STO93804/legea-ue-privind-ia-prima-reglementare-a-inteligentei-artificiale) - primul set de reguli cuprinzătoare din lume care să gestioneze riscurile IA. Mai jos sunt prezentate câteva oportunități esențiale dar și amenințări legate de viitoarele aplicații ale IA.

[***Ce este inteligența artificială și cum este ea utilizată: mai multe informații.***](https://www.europarl.europa.eu/news/ro/headlines/society/20200827STO85804/ce-este-inteligenta-artificiala-si-cum-este-utilizata)

*175 de zetabyți* Se estimează că volumul de date produse în întreaga lume va crește de la 33 de zetabyți în 2018 la 175 de zetabyți în 2025 (un zetabyt reprezintă o mie de miliarde de gigabiți).

**Avantajele IA**

În țările UE, industria digitală și aplicațiile destinate companiilor (business-to-business) sunt foarte dezvoltate. Cu o infrastructură digitală de înaltă calitate și un cadru de reglementare care protejează viața privată și libertatea de exprimare, UE [ar putea deveni un lider mondial în economia datelor și aplicațiile ei](https://eur-lex.europa.eu/legal-content/RO/TXT/?uri=CELEX:52020DC0066).

**Beneficiile IA pentru cetățeni**

Datorită IA, cetățenii ar putea beneficia de: servicii de asistență medicală mai bune, autovehicule și alte sisteme de transport mai sigure, produse și servicii adaptate, mai ieftine și mai durabile. IA poate facilita totodată accesul la informații, educație și formare - aspect cu atât mai important în contextul [pandemiei de Covid-19](https://www.europarl.europa.eu/news/ro/headlines/priorities/raspunsul-ue-la-coronavirus), când învățământul la distanță a devenit o necesitate. IA poate îmbunătăți și siguranța la locul de muncă, deoarece roboții pot realiza activitățile periculoase din anumite domenii, și poate duce la apariția unor noi profesii, pe măsură ce industriile bazate pe IA se dezvoltă și sunt în continuă schimbare.

**Oportunități create de inteligența artificială pentru companii**

În cazul **companiilor**, IA poate facilita dezvoltarea unei noi generații de produse și servicii, chiar în sectoare în care companiile europene dețin deja poziții solide: economia verde și circulară, echipamentele, agricultura, asistența medicală, moda și turismul. Alte beneficii pot fi: optimizarea vânzărilor, îmbunătățirea întreținerii echipamentelor, creșterea volumului și a calității producției, îmbunătățirea serviciilor pentru clienți și economisirea energiei.

*11-37%* creșterea estimată a productivității muncii corelată cu IA, până în 2035 (grupul de reflecție al PE 2020).

**Oportunități generate de IA în serviciile publice**

IA utilizată în **serviciile publice** poate reduce costurile și oferi noi posibilități în domenii precum: transportul public, educația, gestionarea energiei și a deșeurilor, și poate îmbunătăți durabilitatea produselor. Astfel, IA ar putea contribui la realizarea obiectivelor prevăzute în [Pactul verde european](https://www.europarl.europa.eu/news/ro/headlines/priorities/schimbarile-climatice/20200618STO81513/un-pas-major-catre-o-uniune-neutra-din-punct-de-vedere-climatic-si-sustenabila).

**Consolidarea democrației**

Monitorizarea bazată pe date, prevenirea [dezinformării și a atacurilor cibernetice](https://www.europarl.europa.eu/news/ro/headlines/priorities/dezinformarea) și asigurarea accesului la informații de calitate ar putea întări **democrația**. Ar putea susține totodată diversitatea și deschiderea, prin atenuarea riscului de prejudiciu în deciziile de angajare și prin utilizarea datelor analitice.

**IA, securitate și siguranță**

Se preconizează că IA va fi utilizată mai mult în **prevenirea criminalității și în sistemul de justiție penală**: ea ar permite prelucrarea mai rapidă a seturilor de date masive, evaluarea mai precisă a riscurilor de fugă ale deținuților, iar infracțiunile sau chiar atacurile teroriste ar putea fi anticipate și prevenite. Platformele online utilizează deja IA pentru a detecta și combate comportamentul online ilegal și necorespunzător.

În **domeniul militar**, IA poate fi utilizată pentru strategii de apărare și atac în hacking și phishing sau pentru a viza sisteme vitale în războiul cibernetic; avantajul principal al sistemelor de arme autonome este potențialul de a se implica într-un conflict armat cu un risc redus de vătămare fizică.

Pericole și provocări generate de IA

Recurgerea pe scară tot mai mare la sistemele de IA este însoțită și de potențiale riscuri.

**Uzul redus sau excesiv al IA**

Utilizarea redusă a IA este considerată un pericol major: oportunități ratate pentru UE ar putea însemna o implementare deficitară a unor programe importante, precum Pactul verde european, pierderea avantajului competitiv față de alte regiuni, stagnare economică și limitarea oportunităților pentru cetățeni. Utilizarea redusă ar putea avea drept cauze neîncrederea publicului și a companiilor în IA, infrastructura deficitară, lipsa de inițiativă, investiții scăzute sau piețe digitale fragmentate, dat fiind că învățarea automată a IA depinde de date.

Uzul excesiv poate ridica și el probleme, cum ar fi: investiții în aplicații IA care se dovedesc inutile sau aplicarea IA în activități pentru care nu este adaptată, de exemplu, pentru a explica aspectele societale complexe.

**Răspunderea: Cine este responsabil pentru daunele cauzate de IA?**

O provocare importantă este stabilirea responsabilității pentru daunele cauzate de un dispozitiv sau serviciu operat de IA: în cazul unui accident în care este implicat un automobil autonom, daunele ar trebui suportate de proprietar, de producătorul de automobile sau de programator?

Dacă producătorul nu ar avea nicio responsabilitate, nu ar exista niciun stimulent pentru a furniza un bun sau un serviciu de calitate, ceea ce ar putea afecta încrederea cetățenilor în tehnologie; însă reglementările ar putea fi, de asemenea, prea stricte și ar putea frâna inovarea.

**Amenințările IA la adresa drepturilor fundamentale și a democrației**

Rezultatele produse de IA depind de modul în care este concepută și de datele pe care le utilizează. Atât conceperea, cât și datele pot fi distorsionate în mod intenționat sau neintenționat. De exemplu, ar fi posibil ca anumite aspecte importante ale unui chestiuni să nu fie programate în algoritm sau ar putea fi programate astfel încât să reflecte și să reproducă poziții structurale distorsionate. În plus, utilizarea cifrelor pentru a reprezenta realitatea socială complexă ar putea da impresia că IA este concretă și exactă, când de fapt nu este („mathwashing” - falsa neutralitate numerică).

Dacă nu este utilizată corespunzător, IA ar putea conduce la decizii influențate de date precum etnia, sexul sau vârsta în procese precum angajarea sau concedierea, acordarea de împrumuturi sau chiar în cadrul procedurilor penale.

IA ar putea avea un impact grav asupra dreptului la viață privată și la protecția datelor. Spre exemplu, ar putea fi utilizată în echipamente de recunoaștere facială sau pentru urmărirea online și crearea de profiluri a persoanelor fizice. În plus, IA permite fuzionarea unor informații furnizate de o persoană și obținerea de noi date, ceea ce poate duce la rezultate neașteptate pentru respectiva persoană.

Poate reprezenta totodată o amenințare la adresa democrației; IA a fost deja blamată pentru crearea camerelor de ecou online pe baza comportamentului online anterior al unei persoane, afișând numai conținut apreciat de o persoană, în loc să creeze un mediu propice dezbaterilor publice pluraliste, accesibile în mod echilibrat și favorabile incluziunii. Poate fi folosită chiar pentru a crea materiale video, audio și imagini false extrem de realiste (așa-numitele „deepfakes”), ce implică riscuri financiare, dăunează reputației și periclitează procesul decizional. Toate acestea ar putea avea drept consecință separarea și polarizare în sfera publică și manipularea alegerilor.

IA ar putea juca, de asemenea, un rol în a împiedica libertatea de întrunire și de protest, din cauza acțiunii de urmărire și de creare a profilului anumitor persoane pe baza convingerilor sau acțiunilor lor.

**Impactul IA asupra locurilor de muncă**

Se preconizează că utilizarea IA în domeniul muncii va duce la eliminarea unui număr mare de locuri de muncă. Dar se prevede totodată că IA va crea și va îmbunătăți locurile de muncă și educația, iar cursurile de formare vor avea un rol crucial în prevenirea șomajului pe termen lung și în asigurarea unei forțe de muncă calificate.

*14%* din locurile de muncă din țările OCDE au un grad ridicat de automatizare, iar 32 % s-ar putea confrunta cu schimbări substanțiale (estimare, grupul de reflecție al PE 2020).

**Concurența**

Agregarea datelor poate duce deopotrivă la denaturarea concurenței, deoarece actorii ce dețin mai multe informații ar putea obține un avantaj și elimina în mod eficient concurenții.

**Riscuri la adresa siguranței și securității**

Aplicațiile IA care sunt în contact fizic cu persoanele sau sunt integrate în corpul uman pot prezenta riscuri în materie de siguranță, căci pot fi concepute și utilizate în mod necorespunzător sau piratate. Utilizarea insuficient reglementată a IA în domeniul armelor ar putea duce la pierderea controlului omului asupra armelor periculoase.

**Provocări în materie de transparență**

Ar putea fi exploatate dezechilibrele privind accesul la informații. De exemplu, pe baza comportamentului online al unei persoane sau a altor date și fără știrea acesteia, un vânzător online poate utiliza IA pentru a estima cât este dispusă să plătească persoana respectivă; o campanie politică își poate adapta mesajul pornind de la aceleași date. Un alt aspect ce ține de transparență este faptul că uneori nu este clar dacă oamenii interacționează cu IA sau cu o persoană.

***Citiți mai multe despre***[***cum vor deputații să configureze legislația asupra datelor***](https://www.europarl.europa.eu/news/ro/headlines/priorities/inteligenta-artificiala-in-ue/20210218STO98124/strategia-europeana-pentru-date-ce-doreste-parlamentul)***.***

**Mai multe informații**

* [EPRS: Inteligența artificială: cum funcționează, de ce este importantă și ce putem face cu ea?](https://www.europarl.europa.eu/stoa/en/document/EPRS_STU(2020)641547)
* [Grupul de reflecție al PE: oportunitățile create de inteligența artificială (EN)](https://www.europarl.europa.eu/thinktank/ro/document.html?reference=IPOL_STU%282020%29652713)
* [EPRS: Inteligența artificială este deja aici: considerații de natură juridică și etică (EN)](https://www.europarl.europa.eu/thinktank/en/document.html?reference=IPOL_STU(2020)652713)
* [Comisia Europeană: Carte albă privind inteligența artificială: o abordare europeană axată pe excelență și încredere (EN)](https://ec.europa.eu/info/publications/white-paper-artificial-intelligence-european-approach-excellence-and-trust_ro)
* [Studiul Consiliului Europei: Algoritmii și drepturile omului](https://rm.coe.int/algorithms-and-human-rights-en-rev/16807956b5)
* [Artificial intelligence: legal and ethical reflections](https://rm.coe.int/algorithms-and-human-rights-en-rev/16807956b5)

\*

Câți europarlamentari va avea fiecare țară în 2024?

[](https://www.europarl.europa.eu/resources/library/images/20230615PHT98607/20230615PHT98607_original.jpg)**Parlamentul dorește să mărească numărul eurodeputaților pentru a reflecta schimbările demografice petrecute de la alegerile din 2019.**

**716: numărul de locuri propuse de eurodeputați pentru următoarea legislatură**

În iunie 2023, cu un an înaintea alegerilor europene ce vor avea loc între 6 și 9 iunie 2024, eurodeputații au făcut o propunere privind [distribuirea locurilor pentru fiecare țară în viitorul Parlament](https://www.europarl.europa.eu/news/ro/press-room/20230609IPR96213/european-elections-2024-parliament-proposes-more-seats-for-nine-eu-countries).

Propunerea implică o creștere a numărului europarlamentarilor [de la 705 în prezent](https://www.europarl.europa.eu/meps/ro/home) la 716.

**Numărul de locuri pe țări propuse la alegerile din 2024 pentru Palamentul European**

|  |  |  |  |  |
| --- | --- | --- | --- | --- |
|  |  | **Numărul actual de locuri** | **Propunerea Parlamentului** | **Diferența** |
| Germania |  | 96 | 96 |  |
| Franța |  | 79 | 79 |  |
| Italia |  | 76 | 76 |  |
| Spania |  | 59 | 61 | +2 |
| Polonia |  | 52 | 52 |  |
| România |  | 33 | 33 |  |
| Olanda |  | 29 | 31 | +2 |
| Belgia |  | 21 | 21 |  |
| Grecia |  | 21 | 21 |  |
| Cehia |  | 21 | 21 |  |
| Suedia |  | 21 | 21 |  |
| Portugalia |  | 21 | 21 |  |
| Ungaria |  | 21 | 21 |  |
| Austria |  | 19 | 20 | +1 |
| Bulgaria |  | 17 | 17 |  |
| Danemarca |  | 14 | 15 | +1 |
| Finlanda |  | 14 | 15 | +1 |
| Slovacia |  | 14 | 15 | +1 |
| Irlanda |  | 13 | 14 | +1 |
| Croația |  | 12 | 12 |  |
| Lituania |  | 11 | 11 |  |
| Slovenia |  | 8 | 9 | +1 |
| Letonia |  | 8 | 9 | +1 |
| Estonia |  | 7 | 7 |  |
| Cipru |  | 6 | 6 |  |
| Luxemburg |  | 6 | 6 |  |
| Malta |  | 6 | 6 |  |
| Total |  | 705 | 716 | 11 |

**Ce urmează**

Decizia finală în privința acestei propuneri revine Consiliului European. Aceasta se va lua în unanimitate.

**Cum se stabilește numărul de europarlamentari pentru fiecare țară?**

Legislația UE permite un număr maxim de 750 de europarlamentari, plus președintele. Numărul de locuri pe țară este decis înaintea fiecăror alegeri europene.

Repartizarea locurilor ține cont de mărimea populației statelor membre precum și de necesitatea unui nivel minim de reprezentare pentru cetățenii europeni din țările mai mici. Acest principiu al „proporționalității degresive” consacrat prin Tratatul privind Uniunea Europeană, înseamnă că, în timp ce țările mai mici au mai puțini deputați europeni decât țările mai mari, deputații din țările mai mari reprezintă mai mulți oameni decât omologii lor din țările mai mici.

Numărul minim de locuri pentru fiecare țară este de șase, iar cel maxim este de 96.

\*

Premiile noului Bauhaus european și cererea de propuneri pentru Inițiativa urbană europeană: întâlniți-vă cu câștigătorii

Comisia anunță **15 de câștigători ai premiilor „Noul Bauhaus european” (NBE) 2023** și **14 de proiecte selectate**, care beneficiază de investiții în valoare de 65 de milioane EUR în cadrul **primei cereri de propuneri „Inițiativă urbană europeană – acțiuni inovatoare”** din cadrul politicii de coeziune**.** Ceremonia de decernare a premiilor va avea locîn cadrul[evenimentului](https://prizes.new-european-bauhaus.eu/)**„NBE în regiuni și orașe”**, care va avea locla Bruxelles, împreună cu comisarul**Ferreira**.

**Premiile „Noul Bauhaus european” 2023**

Dintre cei 61 de finaliști, 15 câștigători cu inițiative exemplare ale noului Bauhaus european vor primi un premiu în valoare de până la 30,000 EUR și un pachet de comunicare pentru a-i ajuta să își dezvolte și să își promoveze în continuare proiectele și conceptele.

Câștigătorii „Campionilor noului Bauhaus european” care primesc un premiu în valoare de 30,000 EUR pentru proiectele realizate sunt**:**

* ***Grădina comunitară din Podgorica***(Muntenegru) câștigătoare a votului public online
* ***Rampă***(Irlanda) în categoria „Reapropierea de natură”
* ***Muzeul Sacromonte Caves*** (Spania) în categoria „Regândirea sentimentului de apartenență”
* ***Aalborg Est: De la izolate la favorabile incluziunii*** (Danemarca) în categoria „Priorizarea locurilor și a persoanelor care au cea mai mare nevoie de ele”
* **Tova**(internațional) în categoria „Conturarea unui ecosistem industrial circular și sprijinirea gândirii bazate pe ciclul de viață”

Câștigătorii „Starurilor în devenire ale noului Bauhaus european”, candidați sub 30 de ani, care primesc un premiu în valoare de 15,000 EUR pentru conceptele lor promițătoare, sunt:

* ***Roofscapes***(Franța)câștigătoare a votului public online
* ***Grădina comunitară NOI Ortadini din Matera***(Italia)în categoria „Reapropierea de natură”
* ***Biblioteca naturii***(Lituania) în categoria „Regândirea sentimentului de apartenență”
* ***Saga – o călătorie vindecătoare prin joc***(Danemarca) în categoria „Prioritizarea locurilor și a persoanelor care au cea mai mare nevoie de ea”
* ***Creație FACTORIE SHOP***(Franța) în categoria „Conturarea unui ecosistem industrial circular și sprijinirea gândirii bazate pe ciclul de viață”

Câștigătorii „Campionilor educației din cadrul noului Bauhaus european” care primesc un premiu în valoare de 30,000 EUR pentru inițiative de învățare și educație sunt:

* ***Klimaatspeelplaats***(Belgia) câștigătoare a votului public online
* ***Universitatea flotantă Berlin*** (Germania) în categoria „Reapropierea de natură”
* ***Știința în comunitățile de migranți***(internaționale) în categoria „Regândirea sentimentului de apartenență”
* ***Danube Design Lab Ruse*** (Bulgaria) „Prioritizarea locurilor și a persoanelor care au cea mai mare nevoie de el”
* ***Land &Hand (Țările***de Jos) în categoria „Conturarea unui ecosistem industrial circular și sprijinirea gândirii bazate pe ciclul de viață”

Cea de a treia ediție a premiilor a primit peste 1,400 de candidaturi din partea statelor membre ale UE și, pentru prima dată, cereri de inițiative în Balcanii de Vest. În contextul Anului european al competențelor, premiile 2023 au inclus, de asemenea, o componentă suplimentară axată pe educație și învățare.

Premiile sărbătoresc și recompensează exemple de proiecte și idei existente ale tinerelor talente, pentru a face Europa mai durabilă, mai frumoasă și mai favorabilă incluziunii. Descoperiți toate informațiile despre finaliști și proiectele lor pe pagina de internet a [premiilor NBE](https://prizes.new-european-bauhaus.eu/finalists).

**Prima IUE – laureați ai acțiunilor inovatoare**

Cei 14 de laureați ai primei cereri de propuneri a [Inițiativei urbane europene – Acțiuni inovatoare](https://www.urban-initiative.eu/calls-proposals/first-call-proposals-innovative-actions/selected-projects) dedicată noului Bauhaus european provin din contexte urbane diferite ale UE, reprezentând 12 de țări ale UE, majoritatea orașelor mici și mijlocii. Laureații primei cereri de propuneri pentru acțiuni inovatoare din cadrul UE sunt, pentru fiecare domeniu prioritar:

* „Construirea și renovarea într-un spirit de circularitate și de neutralitate a emisiilor de dioxid de carbon”: ***NatUR-W*** (Lorca, Spania) și ***Viana S + T + ARTS Centre*** (Viana do Castelo, Portugalia);
* „Conservarea și transformarea patrimoniului cultural”: ***ImperfectCity***(Aarhus, Danemarca) și ***S4T***(Rovereto, Italia);
* „Adaptarea și transformarea clădirilor pentru soluții de locuințe accesibile”: ***AHA Budapesta*** (Budapesta, Ungaria), ***Rock the Block*** (Egaleo, Grecia), ***SHARE*** (Fuenlabrada, Spania) și ***SOFTAcademy*** (Tallin, Estonia);
* „Regenerarea spațiilor urbane”: ***RELAUNCHTOWIN*** (Burgas, Bulgaria), ***Time2Adapt***(Lille European Metropolis, Franța), ***WATSUPS****(*Mechelen, Belgia), ***We-Z*** (districtul III Roma – Montesacro, Italia), ***Parcuri urbane de biodiversitate*** (Turku, Finlanda) și ***interact Green*** (Varaždin, Croația).

Sprijinite cu 65 de milioane EUR din Fondul european de dezvoltare regională, proiectele câștigătoare vor servi drept o nouă generație de demonstratori NBE în domeniul construirii și renovării într-un spirit de circularitate și durabilitate, al conservării și consolidării patrimoniului cultural, al adaptării și transformării clădirilor pentru soluții locative la prețuri accesibile și al regenerării spațiilor urbane. Fiecare proiect va primi o cofinanțare de până la maximum 5 milioane EUR din FEDR, iar punerea în aplicare a proiectului ar trebui să aibă loc într-o perioadă de maximum 3,5 ani.

Inițiativa a suscitat un interes puternic în întreaga UE, cu 99 de candidaturi din partea a 21 de state membre ale UE și a 125 de autorități urbane, dintre care 76 % din orașele mici și mijlocii (mai puțin de 250 000 de locuitori).

**Următoarele etape**

În aprilie 2024, Comisia va organiza cea de a patra ediție a premiilor noului Bauhaus european, în contextul celei de a doua ediții a [Festivalului](https://new-european-bauhaus.europa.eu/get-involved/festival_en) noului Bauhaus european. Organizațiile și persoanele interesate își pot propune propriile activități, proiecte sau evenimente prin satelit uneia dintre cele trei cereri de propuneri pentru a deveni o caracteristică a Festivalului. Cererile de propuneri sunt deschise până la 15 septembrie.

**Istoricul cauzei**

Noul Bauhaus european este o inițiativă creativă și interdisciplinară care conectează [Pactul verde european](https://ec.europa.eu/info/strategy/priorities-2019-2024/european-green-deal_en)la spațiile și experiențele noastre de viață. Inițiativa invită toți europenii să imagineze și să construiască împreună un viitor durabil și favorabil incluziunii, care să fie frumos pentru ochii, mințile și sufletele noastre.

Lansat de președinta von der Leyen în [discursul său din 2020 privind starea Uniunii](https://ec.europa.eu/commission/presscorner/detail/en/SPEECH_20_1655), noul Bauhaus european a fost conceput în comun cu mii de persoane și organizații din întreaga Europă și din afara acesteia.

Cu un buget specific FEDR de 450 de milioane EUR, inițiativa [europeană Urban I](http://www.urban-initiative.eu/)este un nou instrument care sprijină dimensiunea urbană a politicii de coeziune în perioada 2021-2027. În perioada de programare 2021-2027, minimum 8 % din resursele FEDR din fiecare stat membru trebuie investite în priorități și proiecte selectate de orașe și pe baza propriilor strategii de dezvoltare urbană durabilă.

IUE urmărește să sprijine orașele să testeze și să dezvolte idei inovatoare scalabile și transferabile și să disemineze beneficiile soluțiilor testate în întreaga Europă, inclusiv prin utilizarea fondurilor pe care le au la dispoziție în cadrul programelor politicii de coeziune pentru perioada 2021-2027.

**Mai multe informații**

[Pagina web a premiilor](https://prizes.new-european-bauhaus.eu/)

[Site-ul noului Bauhaus european](https://europa.eu/new-european-bauhaus/index_en)

[Inițiativa urbană europeană](http://www.urban-initiative.eu/)

[Platforma de date deschise privind coeziunea](https://cohesiondata.ec.europa.eu/cohesion_overview/21-27)

[Kohesio](https://kohesio.ec.europa.eu/)

[@ElisaFerreiraEC](https://twitter.com/ElisaFerreiraEC)

[@EUinmyRegion](https://twitter.com/EUinmyRegion)

[@EUI\_Initiative](https://twitter.com/eui_initiative?s=11&t=82KrL3wpvFFTfVvDDWyAow)

\*

UE investește 6.2 miliarde EUR în infrastructuri de transport sustenabile, sigure și eficiente

Comisia a selectat **107 de proiecte de infrastructură de transport** pentru a primi **granturi UE în valoare de peste 6 miliarde EUR** din partea Mecanismului **pentru interconectarea Europei (MIE)**, instrumentul UE pentru investiții strategice în infrastructura de transport. Peste 80 % din finanțare va sprijini proiecte care asigură o rețea mai eficientă, mai ecologică și mai inteligentă de căi ferate, căi navigabile interioare și rute maritime de-a lungul **rețelei transeuropene de transport (TEN-T)**. În plus, proiectele vor consolida **culoarele de solidaritate UE-Ucraina**, instituite pentru a facilita exporturile și importurile Ucrainei.

Principalele **conexiuni feroviare transfrontaliere** de-a lungul rețelei centrale [TEN-T](https://transport.ec.europa.eu/transport-themes/infrastructure-and-investment_en) au fost, de asemenea, prioritare pentru finanțare. Printre acestea se numără în special **tunelul de bază Brenner** (care leagă Italia și Austria), **Rail Baltica** (care leagă cele trei state baltice și Polonia cu restul Europei), precum și tronsonul transfrontalier dintre Germania și Țările de Jos (**Emmerich-Oberhausen**), printre altele.

**Porturile maritime** din **Irlanda, Grecia, Spania, Letonia, Lituania, Țările de Jos și Polonia** vor primi finanțare pentru dezvoltarea alimentării cu energie electrică de la mal în vederea reducerii emisiilor de gaze cu efect de seră generate de navele ancorate.

Pentru a contribui la **adaptarea transportului pe căile navigabile interioare la exigențele viitorului,**infrastructurade-a lungul căilor navigabile transfrontaliere Sena-Scheldt **dintre Franța și Belgia** va fi modernizată. Porturile interioare de pe **Dunăre și din bazinele Rinului**, cum ar fi Viena și Andernach, vor beneficia, de asemenea, de o modernizare.

Pentru a spori și mai mult siguranța și interoperabilitatea transportului feroviar din UE, sistemul **european de management al traficului feroviar (ERTMS)**va fi instalat pe trenuri și pe liniile de cale ferată din **Cehia, Danemarca, Germania, Franța, Austria și Slovacia**. Pe șosele, mai multe state membre ale UEvor implementa[**sisteme și servicii**](https://transport.ec.europa.eu/transport-themes/intelligent-transport-systems/road_en)de transport inteligente**(STI)**, în special STI cooperative (C-ITS) pentru un transport mai sigur și mai eficient. Mai multe state membre vor primi sprijin pentru proiectele europene de management al traficului aerian, în vederea creșterii eficienței transportului aerian și a creării unui **cer unic european.**

**Istoricul cauzei**

Cele 107 de proiecte au fost selectate dintr-un total de 353 depuse ca răspuns la cererea de propuneri, publicată în 2022.

Finanțarea UE va lua forma unor granturi, care vor fi utilizate pentru cofinanțarea costurilor totale ale proiectelor.

În cadrul [programului MIE – Transporturi pentru perioada 2021-2027](https://cinea.ec.europa.eu/programmes/connecting-europe-facility/transport-infrastructure_en), sunt disponibile**25.8 miliarde EUR** pentru granturi destinate cofinanțării proiectelor TEN-T în statele membre ale UE. Începând din 2014, MIE a [sprijinit aproape 1,300 de proiecte](https://cinea.ec.europa.eu/cinea-data-hubs_en) cu un total de 29.4 miliarde EUR în sectorul transporturilor (excluzând selecția propusă astăzi).

Alte oportunități de finanțare sunt disponibile în cadrul MIE Transporturi, cererea de propuneri din 2023 pentru mobilitatea [militară fiind deschisă în prezent până la 21 septembrie 2023](https://cinea.ec.europa.eu/funding-opportunities/calls-proposals/2023-cef-transport-military-mobility-call-proposals_en), iar [cererile de propuneri în cadrul Facilității pentru infrastructura pentru combustibili alternativi fiind deschise până la 7 noiembrie 2023](https://cinea.ec.europa.eu/funding-opportunities/calls-proposals/cef-transport-alternative-fuels-infrastructure-facility-call-proposal_en). Următoarele cereri de propuneri din cadrul MIE – Transporturi vor fi lansate spre sfârșitul lunii septembrie 2023.

**Pentru mai multe informații**

[Lista proiectelor finanțate](https://cinea.ec.europa.eu/news-events/news/transport-infrastructure-european-commission-accelerates-shift-sustainable-and-smart-mobility-ten-t-2023-06-22_en)

[Întrebări și răspunsuri privind rezultatele cererii de propuneri pentru 2022 din cadrul MIE – Transporturi](https://cinea.ec.europa.eu/news-events/news/transport-infrastructure-european-commission-accelerates-shift-sustainable-and-smart-mobility-ten-t-2023-06-22_en)

\*

Bugetul UE: Comisia prezintă un pachet de măsuri adaptat pentru următoarea generație de resurse proprii

Astfel cum s-a angajat în cursul negocierilor privind bugetul pe termen lung al UE pentru perioada 2021-2027, Comisia Europeană și-a finalizat astăzi propunerea privind următoarea generație de resurse proprii. Pachetul de astăzi include o nouă resursă proprie statistică temporară bazată pe profiturile întreprinderilor. În urma acordului politic privind pachetul „Pregătiți pentru 55”, care urmărește să asigure faptul că politicile UE contribuie la neutralitatea climatică a continentului nostru, Comisia propune și adaptarea propunerilor privind resursele proprii bazate pe sistemul de comercializare a certificatelor de emisii (ETS) și pe mecanismul de ajustare a carbonului la frontieră (CBAM) în comparație cu propunerile inițiale din decembrie 2021.

Propunerea de astăzi completează și actualizează pachetul pentru următoarea generație de resurse proprii la bugetul [prezentat în decembrie 2021](https://ec.europa.eu/commission/presscorner/detail/ro/ip_21_7025). Trei surse de venituri au fost propuse atunci: prima se baza pe veniturile provenite din comercializarea certificatelor de emisii (ETS), a doua se baza pe resursele generate de mecanismul propus al UE de ajustare la frontieră a emisiilor de dioxid de carbon, iar a treia se baza pe cota din profiturile reziduale ale întreprinderilor multinaționale care vor fi realocate statelor membre ale UE în temeiul recentului acord OCDE/G20 privind realocarea drepturilor de impozitare („Pilonul unu”). Acestea sunt completate astăzi de o resursă proprie statistică legată de sectorul corporativ. Odată intrat în vigoare, acest pachet de noi resurse proprii va asigura o finanțare adecvată pe termen lung a bugetului, inclusiv rambursarea instrumentului NextGenerationEU.

Președinta Comisiei Europene, **Ursula von der Leyen**, a declarat: *„Propunerea de astăzi completează propunerea noastră privind noi resurse proprii stabile pentru a finanța investițiile masive ale instrumentului NextGenerationEU în redresarea și reziliența UE cu patru noi resurse proprii pentru bugetul UE. În prezent, statele membre dispun de toate elementele necesare pentru a ajunge la un acord rapid și pentru a asigura finanțarea bugetului UE.”*

**Noua resursă proprie statistică temporară bazată pe profiturile întreprinderilor**

Parlamentul European, Consiliul și Comisia au convenit în 2020 că ar trebui propusă o resursă proprie legată de sectorul corporativ. Noua resursă proprie statistică bazată pe profiturile întreprinderilor va fi temporară, urmând să fie înlocuită cu o eventuală contribuție din partea inițiativei „Întreprinderile din Europa: cadru de impozitare a profitului” (BEFIT), odată ce aceasta va fi propusă și aprobată în unanimitate de toate statele membre.

Între timp, resursa proprie prezentată astăzi va fi calculată ca 0,5 % din baza noțională de profit a societăților din UE, un indicator calculat de Eurostat pe baza statisticilor conturilor naționale.

Acesta nu este un impozit pe profit și nici nu sporește costurile de asigurare a conformității suportate de acestea. Este vorba despre o contribuție națională plătită de statele membre pe baza excedentului brut de exploatare pentru sectoarele societăților financiare și nefinanciare, ceea ce ar contribui la echilibrarea pachetului de resurse proprii și la diversificarea în continuare a surselor de venituri ale bugetului UE.

Resursa proprie statistică bazată pe profiturile întreprinderilor ar genera, începând cu 2024, venituri de aproximativ 16 miliarde EUR (la prețurile din 2018) pe an.

**Adaptarea resursei proprii ETS**

În urma creșterii prețului carbonului la aproximativ 80 EUR pe tonă de CO2 în 2022 (de la 55 EUR în 2021), veniturile statelor membre provenite din sistemul de comercializare a certificatelor de emisii (ETS) s-au dublat în curs de doi ani, ajungând la aproape 30 de miliarde EUR în 2022. Se preconizează că prețurile vor rămâne cu mult peste 55 EUR pe tonă de CO2 în anii următori. În comparație cu propunerea sa inițială din decembrie 2021 (25 %), Comisia propune creșterea cotei de apel pentru resursa proprie bazată pe ETS la 30 % din toate veniturile generate de sistemul UE de comercializare a certificatelor de emisii. Se preconizează că acest lucru va genera venituri la bugetul UE în valoare de aproximativ 7 miliarde EUR (la prețurile din 2018) pe an începând cu 2024. Se preconizează totodată că această sumă va crește la aproximativ 19 miliarde EUR pe an începând din 2028, când veniturile din noul ETS vor fi, de asemenea, vărsate la bugetul UE. În același timp, veniturile anuale din ETS alocate statelor membre ar putea depăși 46 miliarde EUR, cu mult peste cifra preconizată în momentul prezentării propunerii „Pregătiți pentru 55”.

**Adaptarea CBAM**

Având în vedere pachetul „Pregătiți pentru 55”, Comisia propune, de asemenea, o adaptare tehnică a cadrului de control al mecanismului de ajustare a carbonului la frontieră (CBAM), pentru a-și alinia propunerea inițială privind o resursă proprie la textul adoptat. Se preconizează că această sursă de venituri va genera aproximativ 1,5 miliarde EUR pe an începând cu 2028 pentru bugetul UE.

**Etapele următoare**

Propunerea de astăzi va contribui la negocierile cu statele membre din cadrul Consiliului cu privire la următoarea generație de resurse proprii ale bugetului.

Discuțiile legislative privind prima propunere din decembrie 2021 au înregistrat progrese limitate. Deși o a doua propunere de noi resurse proprii era prevăzută inițial pentru 2024, Comisia a decis să o prezinte mai devreme, astfel încât statele membre să dispună de toate elementele necesare pentru a iniția negocierile în cadrul foii de parcurs convenite. Comisia invită Consiliul să accelereze aceste negocieri.

**Context**

În prezent, bugetul UE este finanțat din patru resurse proprii. Introducerea de noi surse de venituri a reprezentat o ambiție de lungă durată pentru factorii de decizie din UE, deoarece ar avea următoarele efecte benefice:

* reducerea ponderii resursei proprii bazate pe venitul național brut (VNB) în bugetul UE;
* reformarea sistemului de resurse proprii pentru a sprijini prioritățile UE, prin conceperea de noi resurse proprii care să aducă beneficii suplimentare, pe lângă fluxul de venituri fiscale;
* introducerea unor tipuri de resurse proprii mai diversificate și mai reziliente, direct legate de competențele, obiectivele și prioritățile UE.

**Informații suplimentare**

[Întrebări și răspunsuri](https://ec.europa.eu/commission/presscorner/detail/en/qanda_23_3329)

[Fișă informativă](https://commission.europa.eu/document/6edb3f23-9373-4560-aa46-2d894e9b45c5_en)

[Acte juridice](https://ec.europa.eu/info/publications/own-resources-legal-texts_en)

[Venituri | Comisia Europeană (europa.eu)](https://ec.europa.eu/info/strategy/eu-budget/long-term-eu-budget/2021-2027/revenue_en)

[Următoarea generație de resurse proprii ale UE (europa.eu)](https://commission.europa.eu/strategy-and-policy/eu-budget/long-term-eu-budget/2021-2027/revenue/next-generation-eu-own-resources_en)

[Resurse proprii (Europa.eu)](https://commission.europa.eu/strategy-and-policy/eu-budget/long-term-eu-budget/2021-2027/revenue/own-resources_ro)

\*

Bugetul UE: Comisia propune consolidarea bugetului pe termen lung al UE în vederea abordării celor mai urgente provocări

Uniunea Europeană (UE) s-a confruntat cu o serie de provocări fără precedent și neașteptate de la adoptarea, în 2020, a cadrului financiar multianual (CFM). De-abia ieșită dintr-una din cele mai grave crize economice globale din ultimii peste o sută de ani, UE trebuie să facă față consecințelor umanitare, economice și bugetare ale invaziei brutale a Rusiei în Ucraina.

Migrația a cunoscut o creștere după pandemie, punând presiune asupra capacităților de primire și integrare ale statelor membre. În baza noului pact privind migrația și azilul, Uniunea și statele membre își vor asuma noi responsabilități, ceea ce va genera costuri suplimentare.

Creșterea puternică a inflației și a ratelor dobânzii a avut impact asupra bugetului UE, majorând în special costurile de finanțare a instrumentului NextGenerationEU.

Ca urmare a unei serii de perturbări ale lanțurilor globale de aprovizionare, UE face eforturi pentru a-și consolida autonomia strategică deschisă. Este nevoie de investiții semnificative pentru a spori competitivitatea pe termen lung în domeniul tehnologiilor cruciale pentru asigurarea poziției de lider a Europei.

În configurația sa actuală, bugetul UE i-a permis Uniunii să ofere un răspuns puternic, utilizând flexibilitățile integrate limitate și reprogramarea extinsă. Abordarea acestor provocări multiple a dus la epuizarea resurselor bugetare ale UE, obstrucționând capacitatea bugetului de a face față celor mai urgente nevoi.

Propunerile de astăzi urmăresc să prevadă consolidări concrete în câteva domenii prioritare, pentru a garanta că bugetul UE poate contribui în continuare la atingerea celor mai importante obiective. Principalele elemente sunt:

* Un mecanism pentru Ucraina, bazat pe subvenții, împrumuturi și garanții, cu o capacitate totală de 50 de miliarde EUR pentru perioada 2024-2027, menit să răspundă nevoilor imediate ale Ucrainei și să sprijine redresarea și modernizarea țării pe drumul către aderarea la UE.
* O consolidare cu 15 miliarde EUR a bugetului UE pentru abordarea dimensiunilor interne și externe ale migrației, precum și a nevoilor generate de consecințele globale ale războiului de agresiune al Rusiei împotriva Ucrainei și pentru consolidarea parteneriatelor cu principalele țări terțe.
* O platformă „Tehnologii strategice pentru Europa” (STEP) destinată să promoveze competitivitatea pe termen lung a UE în materie de tehnologii critice, în domeniile tehnologiilor digitale și profunde, al tehnologiilor curate și al biotehnologiei. Pentru o implementare rapidă și eficientă pe teren, această platformă se bazează pe instrumentele existente și le completează, în special InvestEU, Fondul pentru inovare, Consiliul European pentru Inovare (CEI) și Fondul european de apărare. În același timp, introduce noi flexibilități și stimulente pentru fondurile de coeziune și Mecanismul de redresare și reziliență.
* Un mecanism eficient pentru a face față creșterii costurilor de finanțare a instrumentului NextGenerationEU, ca urmare a majorării fără precedent a ratelor dobânzii. Un nou instrument special „EURI” va acoperi exclusiv costurile care depășesc previziunile inițiale elaborate în 2020.

În plus, capacitatea administrativă a UE va fi adaptată pentru a face față noilor sarcini asupra cărora colegiuitorii au convenit din 2020 și pentru a îndeplini obligațiile contractuale ajustate în funcție de inflație.

Președinta Comisiei Europene, Ursula von der Leyen, a declarat: *„Bugetul nostru este un instrument esențial pe care îl avem la dispoziție pentru a răspunde provocărilor enorme cu care ne confruntăm în mod colectiv. Dar presiunile cresc. Astăzi propunem o creștere direcționată a cheltuielilor UE pentru a furniza sprijin financiar stabil Ucrainei, pentru a ne finanța acțiunile în domeniul migrației și pentru a susține investițiile în industrii strategice. Împreună suntem mai puternici.”*

**Domenii care trebuie consolidate**

**1. Sprijin pe termen lung pentru Ucraina**

În cadrul revizuirii de astăzi, Comisia propune un mecanism specific de sprijin pentru Ucraina, până în 2027. Acesta va lua forma unui instrument integrat și flexibil, cu o capacitate totală de 50 de miliarde EUR în perioada 2024-2027. Sumele anuale vor fi definite în fiecare an în funcție de nevoile Ucrainei și de evoluția situației. Acest instrument va asigura o finanțare stabilă și previzibilă, într-un cadru care va contribui la sustenabilitatea finanțelor Ucrainei, asigurând, în același timp, protecția bugetului UE.

Sprijinit de un plan al Ucrainei, care va fi prezentat de guvernul ucrainean, mecanismul pentru Ucraina va susține eforturile depuse de această țară pentru a-și menține stabilitatea macrofinanciară și va promova redresarea și modernizarea țării, implementând totodată reforme esențiale în vederea aderării la UE.

Finanțarea va fi acordată sub formă de împrumuturi și sprijin nerambursabil (granturi și garanții). Împărțirea efectivă între împrumuturi și granturi va fi, de asemenea, decisă anual.

Sprijinul sub formă de împrumuturi va fi finanțat prin împrumuturi de pe piețele financiare și va fi susținut de marja de manevră a bugetului UE. Sprijinul nerambursabil va fi finanțat prin bugetul anual al UE, în baza unui nou instrument special, „rezerva pentru Ucraina”, care va furniza resurse peste plafoanele de cheltuieli din CFM.

**2. Gestionarea migrației, consolidarea parteneriatelor și abordarea urgențelor**

Instabilitatea în vecinătatea Europei și nevoile umanitare din țări terțe sunt în creștere. Pentru a putea în continuare să răspundă provocărilor interne și externe în materie de migrație și să întărească parteneriatele cu țări terțe, Comisia propune următoarele consolidări specifice ale bugetului UE.

* Comisia propune să aloce 2 miliarde EUR, pentru ca gestionarea migrației, controlul la frontiere și implementarea noului pact privind migrația să beneficieze de finanțare suficientă.
* Comisia propune să majoreze cu 10,5 miliarde EUR plafonul prevăzut la rubrica 6 („Vecinătate și întreaga lume”), pentru a-i permite Uniunii să facă față instabilităților economice și geopolitice în creștere.
* Pentru a consolida capacitatea Uniunii de a reacționa la crize și dezastre naturale, instrumentul special „Rezerva pentru solidaritate și ajutoare de urgență” ar urma să fie majorat cu 2,5 miliarde EUR.

**3. Promovarea competitivității pe termen lung printr-o platformă „Tehnologii strategice pentru Europa” (STEP)**

Pentru a sprijini competitivitatea industriei UE prin investiții în tehnologii critice, după cum a anunțat președinta von der Leyen în discursul său privind starea Uniunii din septembrie 2022, Comisia propune crearea unei platforme „Tehnologii strategice pentru Europa” (STEP), cu capacitatea de a genera investiții în valoare de 160 de miliarde EUR.

STEP se va baza pe programele existente: InvestEU, Fondul pentru inovare, Orizont Europa, Fondul european de apărare, Mecanismul de redresare și reziliență, UE pentru sănătate, Europa digitală și fondurile de coeziune. În plus, va fi creată o structură inovatoare și dinamică pentru a direcționa finanțarea existentă către proiectele STEP și pentru a accelera punerea în aplicare în domenii care au fost identificate ca fiind esențiale pentru poziția de lider a Europei.

Pentru toate programele, Comisia propune o marcă de suveranitate care să faciliteze accesul la fonduri în baza instrumentelor finanțate de UE.

Pentru a stimula investițiile în elaborarea și producerea tehnologiilor digitale critice, a tehnologiilor profunde, a tehnologiilor curate și a biotehnologiei, precum și investițiile în lanțurile valorice ale acestora, Comisia propune alocarea unei sume suplimentare de 10 miliarde EUR pentru anumite programe: 3 miliarde EUR pentru InvestEU, 0,5 miliarde EUR pentru Orizont Europa, 5 miliarde EUR pentru Fondul pentru inovare și 1,5 miliarde EUR pentru Fondul european de apărare. Alături de programele din cadrul politicii de coeziune, aceste suplimentări ar putea genera investiții de circa 160 de miliarde EUR din partea întreprinderilor europene în proiecte care promovează suveranitatea europeană.

Nu în ultimul rând, Comisia propune crearea unui nou ghișeu unic și a unui portal pentru suveranitate dedicat, cu scopul de a-i ajuta pe promotorii de proiecte din țările UE să realizeze investiții STEP sprijinite de diferitele instrumente ale UE.

**Etapele următoare**

Propunerile de modificare a bugetului, ca și celelalte propuneri legislative prezentate astăzi, vor fi înaintate acum Parlamentului European și statelor membre ale UE în cadrul Consiliului.

Pentru a garanta că UE dispune de resursele necesare pentru a face față provocărilor prezente și viitoare, este esențial să se ajungă la un acord în timp util cu privire la acest pachet de măsuri. Comisia contează pe președinția spaniolă a Consiliului Uniunii Europene să continue lucrările în cadrul Consiliului în vederea ajungerii la un acord rapid imediat după încheierea verii. Negocierile, inclusiv aprobarea Parlamentului, trebuie să se finalizeze înainte de sfârșitul anului, întrucât constrângerile bugetare urgente se vor materializa deja în 2024.

**Context**

În 2020, UE a convenit asupra bugetului său pe termen lung pentru perioada 2021-2027. Împreună cu instrumentul NextGenerationEU, acesta se ridică la 2 018 miliarde EUR în prețuri curente, ceea ce reprezintă cel mai mare pachet de măsuri de redresare finanțat vreodată de UE. Începând din 2021, bugetul a jucat un rol esențial în repararea daunelor economice și sociale cauzate de pandemia de coronavirus și în susținerea tranziției către o Europă modernă și mai durabilă.

Ca parte a acordului privind bugetul, Comisia s-a angajat să prezinte o evaluare a funcționării CFM, însoțită, după caz, de propuneri de revizuire a acestuia. Propunerea prezentată astăzi concretizează acest angajament.

**Informații suplimentare**

[Întrebări și răspunsuri: Comisia propune consolidarea bugetului pe termen lung al UE în vederea abordării celor mai urgente provocări](https://ec.europa.eu/commission/presscorner/detail/en/qanda_23_3346)

[Întrebări și răspunsuri despre bugetul UE: Comisia propune STEP pentru asigurarea poziției de lider a Europei în domeniul tehnologiilor critice](https://ec.europa.eu/commission/presscorner/detail/en/qanda_23_3347)

[STEP – Comunicat de presă](https://ec.europa.eu/commission/presscorner/detail/en/ip_23_3364)

[Platforma „Tehnologii strategice pentru Europa”](https://commission.europa.eu/strategy-and-policy/eu-budget/strategic-technologies-europe-platform_en)

[Ucraina: Comisia propune crearea unui mecanism de sprijin pentru redresarea, reconstrucția și modernizarea Ucrainei](https://ec.europa.eu/commission/presscorner/detail/en/ip_23_3355)

[Fișă informativă – Un nou mecanism pentru Ucraina](https://neighbourhood-enlargement.ec.europa.eu/document/download/d122882f-599b-4158-8a6b-583f5cfdfb77_en)

[Întrebări și răspunsuri – Un nou mecanism pentru Ucraina](https://ec.europa.eu/commission/presscorner/detail/en/qanda_23_3353)

[Texte legislative](https://commission.europa.eu/strategy-and-policy/eu-budget/long-term-eu-budget/2021-2027/documents_en)

\*

Ucraina: Comisia propune instituirea unui Mecanism specific pentru sprijinirea redresării, reconstrucției și modernizării Ucrainei

Având în vedere consecințele devastatoare pe care războiul de agresiune dus de Rusia le are asupra populației, economiei și infrastructurii Ucrainei și ținând cont de amploarea și complexitatea enormă a provocării reprezentate de redresarea și reconstrucția Ucrainei, Comisia Europeană propune instituirea unui instrument de finanțare specific care să ofere acestei țări un sprijin coerent, previzibil și flexibil pentru perioada 2024-2027 și care să fie adaptat la provocările fără precedent legate de sprijinirea unei țări aflate în război. Mecanismul reconfirmă angajamentul ferm al UE de a sprijini Ucraina atât în fața războiului de agresiune dus în prezent de Rusia, cât și pe calea sa către aderarea la UE.

Președinta Comisiei Europene, Ursula **von der Leyen**, a declarat: „*Ucraina luptă cu curaj împotriva invadării de către Rusia și are nevoie de sprijin financiar stabil din partea noastră pentru a face față costurilor uriașe pe care le implică acest lucru. UE a promis să îi fie alături atâta timp cât este nevoie și ne respectăm cuvântul dat. Astăzi propunem să prevedem o sumă de până la 50 de miliarde EUR pentru perioada 2024-2027, astfel încât să ajutăm Ucraina să reziste agresiunii și să reconstruiască o țară modernă și prosperă. Ucrainenii au aspirații profund europene. Iar Uniunea noastră sprijină eforturile acestei națiuni curajoase.*”

Noul **Mecanism pentru Ucraina** va sprijini eforturile acesteia de a-și menține stabilitatea macrofinanciară, de a susține redresarea și de a moderniza țara, în timp ce implementează reforme esențiale pe calea aderării la UE. De asemenea, va sprijini tranziția către o economie verde, digitală și incluzivă, care se aliniază treptat la normele și standardele UE.

Mecanismul este structurat pe trei piloni:

* **Pilonul I – Sprijin financiar acordat statului sub formă de granturi și împrumuturi.** Acest pilon va garanta o finanțare stabilă și previzibilă și va susține viabilitatea finanțelor Ucrainei oferind, în același timp, un cadru solid pentru protejarea bugetului UE. Pentru a putea beneficia de acest sprijin, guvernul Ucrainei va trebui să pregătească un Plan de redresare, reconstrucție și modernizare a țării și să detalieze reformele și investițiile pe care intenționează să le întreprindă în cadrul procesului de aderare a țării la UE.  Fondurile din cadrul acestui pilon al Mecanismului vor fi furnizate pe măsura implementării Planului, care va avea la bază o serie de condiții și un calendar pentru plăți convenit cu UE. Se va pune un accent deosebit pe: reformarea administrației publice, buna guvernanță, statul de drept, combaterea corupției și buna gestiune financiară.
* **Pilonul II – Un cadru de investiții specific pentru Ucraina**, menit să atragă și să mobilizeze investiții publice și private pentru redresarea și reconstrucția Ucrainei, în sprijinul implementării Planului. El va completa toate instrumentele existente de sprijinire a Ucrainei, cum ar fi finanțarea mixtă și garanțiile, cu posibilitate de extindere atunci când condițiile o vor permite.
* **Pilonul III – Asistență tehnică și alte măsuri de sprijin**, inclusiv mobilizarea expertizei în materie de reforme, sprijin pentru municipalități, societatea civilă și alte forme de ajutor bilateral disponibile în mod normal pentru țările în curs de aderare în cadrul Instrumentului de asistență pentru preaderare (IPA), sprijinind, de asemenea, obiectivele Planului pentru Ucraina. În cadrul acestui pilon, vor putea fi sprijinite și alte inițiative menite să răspundă agresiunii Rusiei împotriva Ucrainei, inclusiv să asigure respectarea dreptului internațional în privința crimelor comise de Rusia pe teritoriul Ucrainei. Subvențiile la dobândă pentru costul împrumuturilor vor fi, de asemenea, acoperite de acest pilon.

**Suma totală prevăzută pentru Mecanism este de până la 50 de miliarde EUR** pentru perioada 2024-2027, urmând să acopere atât granturile, cât și împrumuturile. Granturile vor fi mobilizate prin intermediul unui nou instrument special, propus în contextul evaluării la jumătatea perioadei a cadrului financiar multianual (CFM). Împrumuturile vor fi garantate prin marja de manevră, la fel cum se întâmplă în cazul finanțării actuale acordate în cadrul instrumentului de asistență macrofinanciară + (AMF+). Marja de manevră constă în diferența dintre plafonul resurselor proprii (cuantumul maxim al resurselor pe care Comisia le poate solicita statelor membre în cursul unui an) și fondurile de care Comisia are nevoie efectiv pentru a acoperi cheltuielile prevăzute de buget. Mecanismul deschide și posibilitatea de a utiliza contribuțiile altor donatori, precum și veniturile generate de activele rusești înghețate și imobilizate, pentru a contribui la redresarea și reconstrucția Ucrainei. În prezent se analizează eventuala utilizare a activelor rusești pentru redresarea și reconstrucția Ucrainei.

Mecanismul și implementarea sa vor dispune de un cadru solid pentru transparență, audit și control, astfel încât să se asigure protejarea intereselor financiare ale UE. În primul rând, sistemele de audit și control ale statului ucrainean trebuie să fie bine consolidate în cadrul reformelor prevăzute în Plan. În al doilea rând, Comisia va putea să verifice proiectele legate de implementarea Planului în orice moment al ciclului proiectului. În al treilea rând, o comisie de audit independentă dedicată va asista Comisia, raportându-i periodic cu privire la utilizarea fondurilor cheltuite pentru atingerea obiectivelor Mecanismului și formulând recomandări pentru Ucraina.

**Etapele următoare**

Propunerea urmează să fie acum analizată de Parlamentul European și de Consiliu, în cadrul pachetului de evaluare la jumătatea perioadei a CFM. Odată adoptată, Ucraina va fi invitată să își prezinte Planul, cu reformele și investițiile pe care intenționează să le întreprindă. După ce a evaluat Planul, Comisia va prezenta Consiliului o propunere de adoptare a acestuia și de stabilire a condițiilor pe care Ucraina trebuie să le îndeplinească pentru a beneficia de sprijin în cadrul Mecanismului.

**Context**

Uniunea Europeană a dovedit o unitate fără precedent în condamnarea acțiunilor Rusiei și în acordarea de sprijin Ucrainei. Până în prezent, UE, statele sale membre și instituțiile financiare europene au oferit împreună un sprijin amplu Ucrainei și poporului său. Valoarea sa se ridica, în mai 2023, la peste 70 de miliarde EUR. Aceasta include sprijin pentru statele membre ale UE care au luat temporar sub protecția lor aproximativ 4 milioane de refugiați ucraineni de la începutul războiului. Tot acest suport reflectă hotărârea fermă a Uniunii de a ajuta Ucraina atâta timp cât va fi nevoie.

**Informații suplimentare**

[Întrebări și răspunsuri](https://ec.europa.eu/commission/presscorner/detail/ro/qanda_23_3353)

[Fișă informativă](https://neighbourhood-enlargement.ec.europa.eu/document/download/d122882f-599b-4158-8a6b-583f5cfdfb77_en)

[Propunere de regulament de instituire a Mecanismului pentru Ucraina](https://neighbourhood-enlargement.ec.europa.eu/document/download/dd8cd260-1897-4e37-81dc-c985179af506_en)

Fișă informativă: [Solidaritatea UE cu Ucraina](https://ec.europa.eu/commission/presscorner/detail/en/FS_22_3862)

[Redresarea și reconstrucția Ucrainei](https://eu-solidarity-ukraine.ec.europa.eu/eu-assistance-ukraine/recovery-and-reconstruction-ukraine_ro)

[Platforma multiinstituțională de coordonare a donatorilor](https://coordinationplatformukraine.com/)

\*

Bugetul UE: Comisia propune crearea platformei „Tehnologii strategice pentru Europa” (Strategic Technologies for Europe Platform - STEP) pentru a sprijini poziția de lider a Europei în domeniul tehnologiilor critice

În ultimii ani, obiectivul strategic al UE a fost consolidarea competitivității economiei europene prin intermediul transformării verzi și al transformării digitale. În pofida rezilienței sale intrinseci, industria UE se confruntă cu provocări precum inflația ridicată, deficitul de forță de muncă, perturbările lanțurilor de aprovizionare, creșterea ratelor dobânzii și creșterea bruscă a costurilor energiei și a prețurilor factorilor de producție, cărora li se adaugă concurența puternică, dar nu întotdeauna loială, de pe piața mondială fragmentată. UE a prezentat deja mai multe inițiative menite să sprijine industria europeană. În prezent, UE are nevoie de un răspuns mai structural la nevoile de investiții ale industriei sale. Un astfel de răspuns va sprijini adoptarea și extinderea dezvoltării și a fabricării de tehnologii strategice în UE, în domeniile tehnologiilor digitale și profunde, al tehnologiei curate și al biotehnologiei. Acesta va ajuta întreprinderile să profite de oportunități, să-și sporească reziliența și să îndeplinească obiectivele tranziției verzi și ale tranziției digitale, consolidând astfel suveranitatea europeană.

Astăzi, Comisia propune crearea **platformei „Tehnologii strategice pentru Europa” (STEP).** STEP va consolida și va mobiliza instrumentele existente ale UE pentru a acorda rapid sprijin financiar în beneficiul investițiilor comerciale. STEP va permite, de asemenea, direcționarea finanțării existente către domenii tehnologice care sunt esențiale pentru poziția de lider a Europei, contribuind astfel la crearea unor condiții de concurență echitabile pentru investiții la nivelul întregii piețe unice.

Președinta Comisiei, **Ursula von der Leyen**, a declarat: *Viitorul industriilor strategice ar trebui să se concretizeze în Europa. Astăzi, prin platforma STEP, pregătim terenul pentru mobilizarea fondurilor necesare disponibile în cadrul diferitelor programe ale UE în scopul de a stimula investițiile în tehnologiile critice și de a ne asigura că întreprinderile se dezvoltă și prosperă în UE. Grație finanțării existente și unei sume suplimentare de 10 miliarde EUR pe care intenționăm să o punem la dispoziție, urmărim să generăm investiții de până la 160 de miliarde EUR în următorii ani. Aceasta prefigurează un veritabil Fond pentru suveranitate, care ar urma să fie creat în viitor.*

STEP se va baza pe programe existente, cum ar fi InvestEU, Fondul pentru inovare, Orizont Europa, „UE pentru sănătate”, „Europa digitală”, Fondul european de apărare, Mecanismul de redresare și reziliență și fondurile politicii de coeziune.

Pentru a stimula capacitatea de investiții dedicată în mod specific promovării obiectivelor STEP, Comisia propune, de asemenea, alocarea unei sume suplimentare de 10 miliarde EUR pentru programe specifice:

* 3 miliarde EUR pentru InvestEU, care vor genera investiții în valoare de 75 de miliarde EUR, având în vedere rata de provizionare de 40 % și un multiplicator mediu de 10;
* 0,5 miliarde EUR pentru programul Orizont Europa, la care se adaugă 2,13 miliarde EUR provenite din sume realocate și utilizarea unor sume dezangajate, care vor genera investiții în valoare de 13 miliarde EUR, cu un multiplicator mediu de 5;
* 5 miliarde EUR pentru Fondul pentru inovare, care vor genera investiții în valoare de 20 de miliarde EUR, având în vedere experiența acumulată până în prezent în cadrul Fondului pentru inovare;
* 1,5 miliarde EUR pentru Fondul european de apărare, care ar putea genera investiții de până la 2 miliarde EUR.

Se preconizează că majorările celor patru programe și instrumente menționate anterior (InvestEU, Consiliul European pentru Inovare, Fondul pentru inovare, Fondul european de apărare), luate împreună, vor genera investiții suplimentare de aproximativ 110 miliarde EUR în tehnologiile critice vizate de STEP.

Grație stimulentelor financiare oferite în cadrul fondurilor politicii de coeziune sub forma unei prefinanțări și a unei cofinanțări mai mari, statele membre sunt încurajate să redefinească prioritățile programelor lor. Fiecare tranșă de 5 % de programe reorientate către prioritățile STEP conduce la punerea la dispoziție a unor resurse în valoare de 18,9 miliarde EUR, în plus față de cele 6 miliarde EUR care urmează să fie plătite din Fondul pentru o tranziție justă. Majorarea plafonului din cadrul Mecanismului de redresare și reziliență, în vederea utilizării de resurse pentru produsele InvestEU prin intermediul compartimentelor sale naționale, reprezintă o flexibilitate suplimentară de 30 de miliarde EUR de care statele membre ar putea dispune pentru astfel de investiții în favoarea suveranității.

**Valoarea totală estimată a noilor investiții generate prin intermediul STEP ar putea ajunge la 160 de miliarde EUR.**

Pentru a promova sinergiile între programele existente, vor fi create, în cadrul STEP, o **marcă de suveranitate și un portal pentru suveranitate**. Marca de suveranitate va fi acordată proiectelor care contribuie la obiectivele STEP, cu condiția ca proiectul să fi fost evaluat și să respecte cerințele minime de calitate ale unei cereri de propuneri în cadrul programului Orizont Europa, al programului „Europa digitală”, al Fondului european de apărare, al programului „UE pentru sănătate” sau al Fondului pentru inovare. În plus, un portal pentru suveranitate va servi drept ghișeu unic pentru a ajuta promotorii de proiecte și întreprinderile care caută fonduri să găsească informații relevante cu privire la oportunitățile de finanțare în cadrul programelor bugetare ale UE pentru investițiile STEP.

**DOMENII DE INTERVENȚIE**

Platforma STEP va sprijini dezvoltarea sau fabricarea în Uniune de tehnologii critice în următoarele domenii:

* **tehnologiile profunde și digitale**, cum ar fi microelectronica, calculul de înaltă performanță, informatica cuantică, cloud computingul, tehnica de calcul la margine, inteligența artificială, securitatea cibernetică, robotica, 5G și conectivitatea avansată, precum și realitățile virtuale, inclusiv acțiunile legate de tehnologiile profunde și digitale pentru dezvoltarea aplicațiilor de apărare și aerospațiale;
* **tehnologiile curate**, cum ar fi: energia din surse regenerabile; stocarea energiei electrice și termice; pompele de căldură; rețeaua de energie electrică; combustibilii de origine nebiologică din surse regenerabile; combustibilii alternativi sustenabili; electrolizoarele și pilele de combustie; captarea, utilizarea și stocarea dioxidului de carbon; eficiența energetică; hidrogenul; soluțiile energetice inteligente; tehnologiile vitale pentru durabilitate, cum ar fi purificarea apei și desalinizarea; materialele avansate, cum ar fi nanomaterialele, materialele compozite și viitoarele materiale de construcție curate și tehnologiile pentru extracția și prelucrarea durabilă a materiilor prime critice;
* **biotehnologiile**, cum ar fi biomoleculele și aplicațiile lor, produsele farmaceutice, tehnologiile medicale și biotehnologia culturilor, precum și producția biotehnologică.

STEP va contribui, de asemenea, la protejarea și consolidarea lanțurilor valorice respective, va orienta investițiile către anumite materii prime critice conexe și va aborda deficitul de forță de muncă și de competențe în aceste sectoare.

**ETAPELE URMĂTOARE**

Odată ce Platforma „Tehnologii strategice pentru Europa” va fi adoptată oficial de Parlamentul European și de Consiliu, se va putea trece la implementarea sa rapidă. În acest sens, s-ar putea aplica termene diferite, în funcție de programele bugetului UE și de caracteristicile lor specifice.

Deși inițiativa STEP se bazează pe reprogramarea și consolidarea programelor existente pentru sprijinirea investițiilor strategice, aceasta reprezintă, de asemenea, un important teren de testare pentru noi pași în direcția creării unui Fond european pentru suveranitate.

**Context**

UE a prezentat deja mai multe inițiative menite să sprijine industria europeană. Planul industrial al Pactului verde este foaia de parcurs a UE care vizează asigurarea competitivității pe termen lung a industriei europene și sprijinirea tranziției rapide către neutralitatea climatică. Regulamentul privind industria care contribuie la obiectivul zero emisii nete reprezintă componenta sa de reglementare. Acest act legislativ urmărește să asigure un proces de autorizare simplificat și accelerat, promovând proiectele strategice europene și dezvoltând standarde care să sprijine extinderea tehnologiilor în cadrul pieței unice. Acesta este completat de Actul european privind materiile prime critice, al cărui scop este să asigure un acces suficient la astfel de materii prime, cum ar fi pământurile rare, care sunt indispensabile pentru tehnologiile de producție esențiale pentru dubla tranziție. Un alt instrument-cheie pentru sprijinirea competitivității industriei europene este Actul european privind cipurile, care urmărește să consolideze reziliența Europei în ceea ce privește tehnologiile și aplicațiile semiconductorilor și să sporească ponderea UE pe piața mondială a microcipurilor.

În plus, Comisia a adoptat un nou cadru temporar de criză și de tranziție pentru ajutoarele de stat, care le oferă statelor membre o mai mare flexibilitate în ceea ce privește conceperea și punerea în aplicare a măsurilor de sprijin în sectoarele esențiale pentru tranziția către neutralitatea climatică. De asemenea, acestea își modifică în prezent planurile naționale de redresare și reziliență pentru a include capitolele REPowerEU, ceea ce reprezintă o oportunitate esențială de a oferi sprijin imediat întreprinderilor și de a stimula competitivitatea acestora, fără a crea dependențe strategice inutile.

UE oferă, de asemenea, sprijin pentru cercetare și inovare, în special prin intermediul programului Orizont Europa. Prin Agenda europeană pentru inovare, UE a urmărit să plaseze Europa în avangarda noului val de inovare și întreprinderi nou-înființate în domeniul tehnologiei profunde („deep tech”).

**Informații suplimentare**

[Întrebări și răspunsuri despre bugetul UE: Comisia propune crearea platformei „Tehnologii strategice pentru Europa” pentru a sprijini poziția de lider a Europei în domeniul tehnologiilor critice](https://ec.europa.eu/commission/presscorner/detail/ro/qanda_23_3347)

[Platforma „Tehnologii strategice pentru Europa”](https://commission.europa.eu/strategy-and-policy/eu-budget/strategic-technologies-europe-platform_ro)

[Comunicat de presă privind bugetul UE: Comisia propune consolidarea bugetului UE pe termen lung pentru a răspunde celor mai urgente provocări](https://ec.europa.eu/commission/presscorner/detail/ro/ip_23_3345)

[Întrebări și răspunsuri: Comisia ia măsuri de consolidare a bugetului UE pe termen lung pentru a răspunde mai bine provocărilor actuale și viitoare](https://ec.europa.eu/commission/presscorner/detail/ro/qanda_23_3346)

\*

O abordare la nivelul UE pentru consolidarea securității economice\*

Comisia Europeană și Înaltul Reprezentant au publicat astăzi o comunicare comună referitoare la o strategie privind securitatea economică europeană. Comunicarea comună se axează pe reducerea la minimum a riscurilor generate de anumite fluxuri economice în contextul unor tensiuni geopolitice tot mai mari și al unor transformări tehnologice accelerate și totodată pe menținerea unor niveluri maxime de deschidere și de dinamism în plan economic.

Strategia propusă stabilește un cadru comun pentru garantarea securității economice prin promovarea bazei economice și a competitivității UE, prin protejarea împotriva riscurilor și prin crearea de parteneriate cu un număr cât mai mare de țări pentru a aborda preocupări și interese comune. Principiile fundamentale ale proporționalității și preciziei vor orienta măsurile privind securitatea economică.

**O abordare mai cuprinzătoare a gestionării riscurilor**

Riscurile inerente anumitor legături economice evoluează rapid în actualul context geopolitic și tehnologic și sunt asociate tot mai mult cu preocupări în materie de securitate. De aceea, UE trebuie să elaboreze o abordare cuprinzătoare în ceea ce privește identificarea, evaluarea și gestionarea în comun a riscurilor la adresa securității economice.

Strategia propune evaluarea minuțioasă a patru categorii de riscuri la adresa securității economice:

* riscurile la adresa rezilienței lanțurilor de aprovizionare, inclusiv în materie de securitate energetică;
* riscurile la adresa securității fizice și cibernetice a infrastructurilor critice;
* riscurile legate de securitatea tehnologiilor și de scurgerile de informații tehnologice sensibile;
* riscurile legate de utilizarea ca armă a dependențelor sau a constrângerii economice.

Strategia propune o metodologie pentru această evaluare a riscurilor. Evaluarea ar trebui să fie realizată de către Comisie și statele membre în cooperare cu Înaltul Reprezentant, acolo unde este cazul, și cu contribuția sectorului privat. Ea ar trebui să fie proces continuu și dinamic.

Strategia stabilește, de asemenea, modul de atenuare a riscurilor identificate, prin intermediul unei abordări axate pe trei direcții principale:

* promovarea competitivității UE prin consolidarea pieței unice, sprijinirea unei economii solide și reziliente, realizarea de investiții în competențe și încurajarea bazei tehnologice, industriale și de cercetare a UE;
* protejarea securității economice a UE utilizând o serie de politici și instrumente existente și elaborarea altora noi, care să abordeze eventualele lacune. Acest lucru se va face într-un mod proporțional și precis, astfel încât să se limiteze orice efecte negative neintenționate asupra economiei europene și mondiale;
* crearea de parteneriate cu o gamă cât mai largă de parteneri pentru a consolida securitatea economică, inclusiv prin promovarea și finalizarea acordurilor comerciale, prin consolidarea altor parteneriate, prin întărirea ordinii economice internaționale bazate pe norme și a instituțiilor multilaterale precum Organizația Mondială a Comerțului și prin realizarea de investiții în dezvoltarea durabilă prin intermediul strategiei „Global Gateway”.

**Etapele următoare**

Comunicarea pune bazele unei dezbateri strategice cu statele membre ale UE și cu Parlamentul European pentru a elabora o abordare cuprinzătoare cu privire la protecția securității economice a Uniunii. Consiliul European va examina strategia în cursul reuniunii sale din zilele de 29 și 30 iunie 2023.

Comunicarea prevede următoarele acțiuni noi:

* elaborarea, împreună cu statele membre, a unui cadrul pentru **evaluarea riscurilor** care afectează securitatea economică a UE; aceasta include stabilirea **unei liste a tehnologiilor critice pentru securitatea economică și evaluarea riscurilor acestora**, în vederea elaborării unor măsuri adecvate de atenuare;
* inițierea unui **dialog structurat cu** **sectorul privat** pentru a dezvolta o înțelegere comună a securității economice și pentru a încuraja întreprinderile din acest sector să asigure diligența necesară și să gestioneze riscurile având în vedere preocupările legate de securitatea economică;
* sprijinirea în continuare a suveranității și rezilienței tehnologice a lanțurilor valorice din UE, inclusiv prin dezvoltarea de tehnologii critice prin intermediul **platformei „Tehnologii strategice pentru Europa” (STEP)**;
* revizuirea **Regulamentului privind examinarea investițiilor străine directe**;
* explorarea de opțiuni pentru asigurarea unui sprijin specific adecvat pentru **cercetarea și dezvoltarea în domeniul tehnologiilor cu dublă utilizare**;
* punerea în aplicare pe deplin a **Regulamentului UE privind controlul exporturilor** de produse cu dublă utilizare și elaborarea unei propuneri pentru asigurarea eficacității și a eficienței acestuia;
* examinarea, împreună cu statele membre, a riscurilor la adresa securității care pot rezulta din **investițiile externe** și propunerea unei inițiative în acest sens până la sfârșitul anului;
* propunerea de măsuri vizând îmbunătățirea **securității cercetării**, atât prin asigurarea unei aplicări sistematice și riguroase a instrumentelor existente, cât și prin identificarea și abordarea eventualelor lacune rămase;
* explorarea unei utilizări orientate a **instrumentelor politicii externe și de securitate comune (PESC)** pentru a consolida securitatea economică a UE, inclusiv seturile de instrumente pentru diplomația hibridă și cibernetică și setul de instrumente pentru acțiunile străine de manipulare a informațiilor și ingerințele străine (FIMI);
* însărcinarea **Capacității unice de analiză a informațiilor (SIAC)** a UE să acționeze în mod specific pentru a detecta posibilele amenințări la adresa securității economice a UE;
* asigurarea faptului că protecția și promovarea securității economice a UE sunt pe deplin integrate în acțiunea externă a Uniunii Europene și **intensificarea cooperării cu țările terțe** în chestiuni legate de securitatea economică.

**Context**

Comerțul deschis și bazat pe norme a modelat Uniunea Europeană și i-a adus beneficii încă de la crearea sa. În același timp, escaladarea tensiunilor geopolitice și intensificarea concurenței geostrategice și geoeconomice, dar și șocurile precum pandemia de COVID-19 și războiul de agresiune al Rusiei împotriva Ucrainei au evidențiat riscurile inerente anumitor dependențe economice. Aceste riscuri – dacă nu sunt gestionate în mod corespunzător – pot pune în pericol funcționarea societăților noastre, economiile noastre, interesele noastre strategice și capacitatea noastră de a acționa. O strategie cuprinzătoare – care să includă acțiuni comune la nivelul politicilor interne și externe și un set coerent de măsuri la nivelul UE și al statelor membre – este esențială pentru ca UE să evalueze și să gestioneze riscurile, menținând totodată deschiderea și implicarea noastră la nivel internațional.

**Informații suplimentare**


[Strategia europeană de securitate – Comunicare](https://circabc.europa.eu/rest/download/a75f3fb8-74e3-4f05-a433-fdbf406d5de6)

[Strategia europeană de securitate – fișă informativă](https://europa.eu/!dMnHWh)

\* Informații actualizate la 20.6.2023

\*

O fiscalitate echitabilă și simplificată: îmbunătățirea procedurilor privind impozitul reținut la sursă va stimula investițiile transfrontaliere și va contribui la combaterea abuzurilor fiscale

Comisia Europeană a propus astăzi noi norme care vor face ca procedurile privind impozitul reținut la sursă în UE să devină mai eficiente și mai sigure pentru investitori, pentru intermediarii financiari (de exemplu, bănci) și pentru administrațiile fiscale ale statelor membre. Această inițiativă – un element-cheie al [Comunicării privind impozitarea întreprinderilor pentru secolul XXI](https://eur-lex.europa.eu/legal-content/RO/TXT/PDF/?uri=CELEX:52021DC0251) și al Planului de acțiune al Comisiei din 2020 privind uniunea piețelor de capital – va promova o impozitare mai echitabilă, va combate frauda fiscală și va sprijini investițiile transfrontaliere în întreaga UE.

Termenul „impozit reținut la sursă” se referă, de exemplu, la situația în care un investitor rezident într-un stat membru al UE este obligat să plătească impozit pe dobânzile sau dividendele obținute într-un alt stat membru. În această situație se regăsesc adesea investitorii transfrontalieri. Într-un astfel de scenariu, pentru a evita dubla impunere, multe state membre ale UE au semnat convenții care evită impozitarea de două ori a aceleiași persoane sau societăți. Datorită acestor convenții, investitorii transfrontalieri pot depune o cerere de rambursare pentru orice impozit excedentar plătit în alt stat membru.

Problema este că aceste proceduri de rambursare sunt adesea îndelungate, costisitoare și greoaie, generând frustrări pentru investitori și descurajând investițiile transfrontaliere în interiorul UE și investițiile realizate din afara Uniunii. În prezent, procedurile de reținere la sursă aplicate în fiecare stat membru variază foarte mult. Investitorii trebuie să utilizeze peste 450 de formulare diferite în întreaga UE, majoritatea fiind disponibile numai în limbile naționale. În același timp, scandalurile Cum/Ex și Cum/Cum au scos la iveală modul în care pot fi utilizate în mod abuziv procedurile de rambursare: pierderile fiscale rezultate din aceste practici au fost estimate la 150 de miliarde EUR pentru perioada 2000-2020.

Principalele măsuri propuse astăzi vor ușura viața investitorilor, a intermediarilor financiari și a autorităților fiscale naționale:

* Un **certificat de rezidență fiscală digitală comun la nivelul UE** va face ca procedurile de reducere a impozitului reținut la sursă să fie mai rapide și mai eficiente. De exemplu, investitorii cu un portofoliu diversificat în UE vor avea nevoie de un singur certificat de rezidență fiscală digitală pentru a solicita mai multe rambursări în cursul aceluiași an calendaristic. Certificatul de rezidență fiscală digitală ar urma să fie eliberat în termen de o zi lucrătoare de la depunerea unei cereri. La ora actuală, majoritatea statelor membre recurg în continuare la proceduri pe suport de hârtie.
* **Două proceduri accelerate care completează procedura standard de rambursare existentă:** o procedură de „reducere la sursă” și un sistem de „rambursare rapidă”, care vor accelera și vor armoniza procesul de reducere a impozitului reținut la sursă în întreaga UE. Statele membre vor putea alege între cele două, existând și posibilitatea de a opta pentru o combinație.
  + În cadrul procedurii de „reducere la sursă”, rata de impozitare aplicată la momentul plății dividendelor sau a dobânzilor se bazează direct pe normele aplicabile prevăzute în dispozițiile convenției de evitare a dublei impuneri.
  + În cadrul procedurii de „rambursare rapidă”, plata inițială se efectuează ținându-se cont de rata impozitului reținut la sursă din statul membru în care sunt plătite dividendele sau dobânzile, dar rambursarea oricăror impozite plătite în plus se acordă în termen de 50 de zile de la data plății.

Se estimează că aceste proceduri standardizate le vor permite investitorilor să economisească aproximativ 5,17 miliarde EUR pe an.

* O **obligație de raportare standardizată** le va oferi administrațiilor fiscale naționale instrumentele necesare pentru a verifica eligibilitatea pentru rata redusă și pentru a detecta potențialele abuzuri. Intermediarii financiari certificați vor avea obligația să raporteze plata dividendelor sau a dobânzilor către administrația fiscală relevantă, astfel încât aceasta din urmă să poată urmări tranzacția. Mai precis, marii intermediari financiari din UE vor fi obligați să se înscrie într-un registru național al intermediarilor financiari certificați. Acest registru va fi deschis și intermediarilor financiari mai mici și din afara UE, pe bază de voluntariat.  Contribuabilii care investesc în UE prin intermediari financiari certificați vor beneficia de proceduri accelerate de reținere la sursă și vor evita dubla impozitare a plăților de dividende. Cu cât se înregistrează mai mulți intermediari financiari, cu atât va fi mai ușor pentru autoritățile fiscale să prelucreze cererile de rambursare, indiferent de procedura utilizată.

**Etapele următoare**

Odată adoptată de statele membre, propunerea ar urma să intre în vigoare la 1 ianuarie 2027.

**Context**

Propunerea de astăzi este doar una dintre inițiativele Comisiei care vizează simplificarea procedurilor pentru întreprinderi și combaterea practicilor fiscale abuzive. În decembrie 2022, miniștrii de finanțe au adoptat [propunerea Comisiei de Directivă a Consiliului](https://taxation-customs.ec.europa.eu/system/files/2021-12/COM_2021_823_1_EN_ACT_part1_v11.pdf) privind asigurarea unui nivel minim global de impozitare a grupurilor de întreprinderi multinaționale și a grupurilor naționale de mari dimensiuni în Uniune. Totodată, în mai 2023, s-a ajuns la un acord politic cu privire la un set de noi norme în materie de transparență fiscală pentru toți furnizorii de servicii care facilitează tranzacțiile cu criptoactive pentru clienți cu reședința în UE. Propunerea prezentată astăzi constituie, de asemenea, un element esențial al [Planului de acțiune al Comisiei din 2020 privind uniunea piețelor de capital](https://finance.ec.europa.eu/capital-markets-union-and-financial-markets/capital-markets-union/capital-markets-union-2020-action-plan_en).

**Informații suplimentare**

[Texte legislative](https://taxation-customs.ec.europa.eu/taxation-1/corporate-taxation/faster_en)

Sursa: Consiliul European – Consiliul Uniunii Europene - https://www.consilium.europa.eu/ro/press/press-releases/

|  |  |
| --- | --- |
|  | Sunaţi la numărul gratuit\* valabil pentru toate cele 27 de state-membre în cursul orelor de lucru  (9-8:30 CET în timpul săptămânii) 00 800 6 7 8 9 10 11  sau sunaţi la numărul de telefon + 32-2-299.96.96 accesibil de oriunde din lume (tarif normal). |
| *\*Anumiţi operatori de telefonie mobilă nu permit accesul la numerele cu prefixul 00800 sau taxează aceste apeluri. În unele cazuri, aceste apeluri pot fi taxate dacă sunt efectuate de la o cabină telefonică sau de la hotel.* | |

🏵🏵🏵

Acest Buletin Informativ vă aparţine şi ne dorim să cuprindă exact informaţiile care prezintă interes pentru dumneavoastră.

Sugestiile referitoare la genul de informaţie pe care doriţi să o regăsiţi în cuprinsul Buletinului informativ pot fi transmise pe adresa de poştă electronică.

**Instituţia Prefectului - Judeţul Hunedoara**

Deva, 330025, Bdul 1 Decembrie 1918, nr. 28

**Tel.: 0254 211 850/1**;

**Fax: 0254 215 099**; **0254 215 010**

[prefhd@prefecturahunedoara.ro](mailto:prefhd@comser.ro); https://hd.prefectura.mai.gov.ro/